БОЛАДА ИЖОДКОРЛИКНИ ТАРБИЯЛАШ – МУНОСАБАТ\nБОЛАДА ИЖОДКОРЛИКНИ ТАРБИЯЛАШ\nPosted on maj 10, 2013 by admin under Ватандаги ижодкорлар\nЯқинда эндигина тўрт ёшга тўлаётган неварам Бойир билан Ғазалкентнинг “Чортоқ” номли сиҳатгоҳида дам олдик. Бу ёшда болалар жуда кўп гапирадиган, ҳамма нарсани эринмасдан сўрайверадиган, ўзлари ўрганган билимлари доирасида янги-янги сўзларни ўйлаб топиш хусусиятига ҳам эга бўлишади.\nБир куни офтобда анчагина сайр қилганимиздан кейин хонага қайтишимизда учинчи қаватга кўтарилишда чарчаган Бойир:\nОта бошим яхши ишлаяпти-ю, негадил оёғим яхши ишламаяпти, деди.\nНимага ундай, десам, хонага чиққиси келмаяптида, деб жавоб берди.\nБиз Бойир иккаламиз ҳар куни сиҳатгоҳ ҳовлисида сайр қиламиз, ҳовуздаги балиқларни томошо қилиб, ҳовуз сувини қоплаб қолган бақакўйлакларни тозалаймиз ва қайтишда Энага сиҳатгоҳнинг минерал сувидан олиб келамиз. Умуман қиладиган ишларимиз кўп.\nБир сафар, ҳар кунгидай ҳовлига чиқишга тайёрланар эканмиз сиҳатгоҳнинг минерал сувидан олиб келишга хонамиздаги 2 литрлик бутилни оламизми ёки баклажканими, деб сўраганимда, Бойир шошиб бутилка ва баклажка сўзларидан янги сўз ясаб “бутилижкани”, деганида биз Эна иккаламиз ўзимизни кулгидан тутолмадик. У эса нимага куласилай, “бутилижкани” олайлик, дедида, ўзи ҳам янги сўз айтиб юборганини англаб кулиб юборди.\nШу-шу, биз бутилижка тўғрисида ва у билан боғлиқ кўп воқеаларни айтиб юрамиз ва бутилижкага боғлиқ эртаклар тўқиймиз.\nНеварам ётиш олдидан: менга элтак айтиб белинглай, деб ё менга ёки энасига, ойисига дадасига мурожаат қилади. Ким бўш бўлса у Бойирга ётиш олдидан айтиладиган эртакни бошлайди. Бу эртакларнинг кўпчилигини эшитавериб қулоғи қотган Бойир, одатда, эртакларни бирга ижод қилишга, бошқа томонларга буриб юборишга ёшлигидан ўргатилган ва ҳар бир эртакни ҳар куни бошқача-бошқача йўналишларда айтишга ва эшитишга ўрганиб кетган. Мана шундай эртакларнинг бирини биз Бойир иккаламиз бирга тўқидик. Сиз ҳам эшитиб кўрингчи, болалар.\nМен: бир бор экан, Бойир: бил йўқ экан. (Одатда, бу жумлаларнинг ярмини мен айтаман, ярмини Бойир айтади. Бу билан биз боланинг гапириш, фикрлаш маҳоратини ошириб борамиз.)\nМен: бир оч экан, Бойир: бил тўқ экан. Мен: бўри баковул экан, Бойир: тулки ясовул экан. Мен: қирғовул қизил экан, Бойир: қуйлуғи узууун экан. Мен: тошбақа тарозибон экан, Бойир: қулбақа ундан қализдол экан. Мен: узоқ ўтган замонда, Бойир: қишлоқ деган томонда, (Биз қишлоққа тез-тез бориб турамиз ва шунинг учун кўплаб эртакларимиз қишлоқда бўлган воқеалар билан боғланиб кетади. Воқеаларнинг қишлоққа боғланиб кетишида асосан Бойир ташаббускор бўлади.) иккита юлдуз бор экан. Мен: бири катта, Бойир: иккинчиси кичкина экан. Мен: катта юлдуз йўлда ўтиб бораётган экан, кичкина юлдузча ундан сўрапти, қаёққа бораяпсиз, катта юлдуз. Шунда катта юлдуз сув ичиб келишга, деб жавоб берипти. Бойир: сув ичишга болаётган бўлсангиз бизга ҳам сув олиб келиб белинг. Мен: хўп бўлади, идишингизни беринг. Бойир: ҳозил бутилижкани беламан, дейдида ўзининг сўзини эслаб кулиб юборади.\nМен: Каттаюлдуз булоққа бориб бутилижкасини сувга тўлдириб олиптида, секин йўлга чиқипти. Йўлда келаётса унинг олдидан, Бойир: Шерботир чиқипти. Мен: Ҳой Каттаюлдуз қаёқдан келаяпсан? Бойир: булоққа болдим, сув ичдим, кичкина юлдузга сув олиб келаяпман. Мен: мен ҳам жуда куннинг иссиғидан чанқадим, сувингдан менга ичишга берасанми?\nМен: шерботирга сув берамизми?\nБойир: ҳа беламиз. Мен: ма ичиб ол. Шунда шерботир бутилижкадаги сувнинг ҳаммасини ичиб олиптида, раҳмат сенга Каттаюлдуз, депти. Каттаюлдуз бутилижкани олиб орқасига қайтиб яна уни булоқдан сувга тўлдириб йўлга тушипти. Бироз ватдан кейин катта юлдузнинг олдидан, Бойир: Айиқполвон чиқипти. Мен: ҳой Каттаюлдуз, қаёқдан келаяпсан. Бойир: мен булоқдан сув ичдим, энди Кичкинаюлдузга сув олиб кетаяпман, ҳозил йўлда шелботилни учлатдим, у чанқаган экан унга сув белдим. Мен: менга ҳам сувингдан берасанми: Бойир: ҳа беламан, ма ич. Мен: шунда айиқполвон сувни ичиб олипти ва бутилижкани яна қайтариб Каттаюлдузга бериптида, раҳмат сенга, Каттаюлдуз, депти. Мен: Каттаюлдуз яна булоққа сувга қайтипти, бутилижкасини тўлдириб, энди Кичкина юлдузга сув олиб бораман, деб йўлга тушипти. Шунда унинг олдидан, Бойир: чўлоқ бўри чиқипти. Мен: Каттаюлдуз қаёқдан келаяпсан, менга ҳам сувингдан бер, бермасанг ҳозир сени еб қўйаман.\nБўрига ҳам сувдан берамизми?\nБойир: йўқ белмаймиз. Мен: шундай қилиб Каттаюлдуз Чўлоқбўрига сувидан бермапти ва йўлида давом этипти. Бироздан кейин Каттаюлдузнинг олдидан, Бойир: қуёнча чиқипти. Мен: ҳой Каттаюлдуз, қаёқдан келаяпсан. Бойир: мен булоқдан сув ичдим, энди Кичкинаюлдузга сув олиб келаяпман, Мен: ҳозир олдимдан Шерботир чиқди, Бойир: мен унга сув белдим. Мен: яна сув олиб келаётганимда олдимдан айиқполвон чиқди: Бойир: мен унга ҳам сув белдим. Мен: яна сув олиб келаётсам, олдимдан чўлоқ бўри чиқди. Сувингдан бермасанг сени еб қўйаман деди. Бойир: мен унга сув белмадим, мен ундан қўлқмайман. Мен: менга ҳам сувингдан берасанми? Бойир: ҳа беламан, ма, ич. Мен: шунда қуён ҳам сув ичиб каттаюлдузга: раҳмат, депти. Мен: Каттаюлдуз яна кетаётса олдидан сичқонча чиқипти. Бойир: Каттаюлдуз қаелдан келаяпсан? Мен: мана, Кичкинаюлдузга сув олиб келаяпман, ўзим булоқдан сув ичдим, Бойир: йўлда Шелботил чиқди, унга сув белдим. Мен: айиқполвон чиқди унга сув бердим. Мен: чўлоқбўри чиқди унга сув Бойир: бермадим. Қуёнча чиқди унга сув белдим. Мен: мана энди Кичкинаюлдузга сув олиб кетаяпман. Бойир, ота, сув ичишга тўтиқуш ҳам чиқсин. Мен: хўп, майли, чиқақолсин. Бойир: шунда Каттаюлдузнинг олдига тўтиқуш чиқипти. Мен: Каттаюлдуз бутилижкадан тўтиқушнинг пиёласига сув қуйиб берипти. Бойир: тўтиқуш сувни мазза қилиб ичиптида, раҳма, раҳмат, депти.\nМен: кеийн Каттаюлдуз сувини Кичкинаюлдузга олиб келиб берипти ва йўлда бўлган воқеаларни кичкина юлдузга айтиб берипти. Бойир: сув олиб келаётсам олдимдан шелботил чиқди, унга сув белдим, айиқполвон чиқди унга сув белдим, чўлоқбўли чиқди, унга сув белмадим. Мен ундан қўлқмайман.\nМен: қуёнга ҳам сув бердик, Бойир: тўтиқушга мен сув белдим.\nМен: Кичкинаюлдуз муздай булоқ сувини ичиб Каттаюлдузга катта раҳмат депти.\nБойир: ойижон, бизга ҳам сув белинг, ичиб кейин ухлаймиз, ота иккаламиз.\nБугунги кунда замонавий эртаклар асосан телеэкранлар орқали мултфилмлар кўринишида болалар онгига сингиб боради. Аммо ота оналарнинг ўз болаларига эртаклар айтиши жуда катта ўрин тутади. Аммо шу бугунги кунгача биз болаларимизга эртаклар айтамизу аммо бу жараёндан боланинг фаоллигини оширишда фойдаланмаймиз. Юқорида келтирилган мисолда айни шу ҳолат, яъни болага эртак айтишда уни мана шу эртак қатнашчиси сифатида фойдаланилади. Биз болаларнинг эртак эшитиш ёшида уларнинг онгларининг ўта фаол пайти эканлигини унутмаслигимиз керак. Демак, бу ҳолатдан фойдаланиш йўллари жуда кўп, шулардан бири сиз айтиб бераётган эртакга болани ё шу эртак қаҳрамони сифатида киритиш ёки уни шу эртакни айтишга ҳаммуаллифга айлантириш катта аҳамиятга эга бўлади.\nУч тўрт ёшларда болалар телеэкранлардан турли мултфилмлар кўриб улгуришади. Сиз мана шу ҳолатдан фойдаланган ҳолда уларни эртаклар ижод қилишга ўргатиб борасангиз унинг ижодкорлик хусусиятини ўстириб борган бўласиз. Бу ҳолат боланинг кейинчалик ижодий туйғуси, ижод қилиш хусусиятларини ривожлантирганлигини кўрасиз.\n← НУРЛИ-НУРЛИ, НУРГА ТЎЛГАН БИР ХАЁЛ БЎЛ…\nАбулфайз Баротов: ХОСИЯТ (ҳикоя) →


Камбағалликни камайтириш дастури ишлаб чиқилади | O'zLiDeP\nМуҳтарам Президентимизнинг Олий Мажлисга Мурожаатномасида ўтган 2019 йилда амалга оширилган ишлар эътироф этилиши билан бирга, мавжуд муаммолар, соҳалардаги камчиликлар танқидий таҳлил қилиниб, янги парламент ва ҳукуматнинг олдида турган асосий вазифалар белгилаб берилди. Жумладан, янги парламент ва ҳукуматнинг келгуси беш йилдаги фаолиятининг пировард мақсади – Ўзбекистонда яшаётган кўп миллатли халқимиз ҳаётини юксалтиришдан иборат бўлиши шартлиги таъкидланди.\nДавлатимиз раҳбари барча депутат ва сенаторларга, уларнинг тимсолида бутун Ўзбекистон халқига мурожаат қилиб: “демократик ислоҳотлар йўли – биз учун яккаю ягона ва энг тўғри йўлдир. Бу борада биз ҳар куни изланишдамиз, хориждаги илғор тажрибаларни чуқур ўрганиб, ҳаётимизни, иш услубимизни янгилашга ҳаракат қилмоқдамиз”, деган фикрни билдирдилар.\nТаъкидланганидек, ислоҳотларнинг амалий натижадорлигини оширишда, жойларда янги ташаббусларни илгари суришда аҳолимизнинг янада фаол, янада ташаббускор бўлишига эришмоғимиз лозим. Энг асосий вазифа, бу ислоҳотлар натижасида халқимиз учун фаровон ва муносиб турмуш шароитини яратиб беришимиз даркор.\nКейинги уч йилда халқимиз ҳаётини тубдан яхшилаш бўйича мамлакатимизда кенг кўламли ислоҳотлар амалга оширилди, галдаги вазифа эса, ушбу ислоҳотларни изчил давом эттиришдир.\nҲар қандай мамлакатда бўлгани каби юртимизда ҳам кам таъминланган, етарли даромад манбаига эга бўлмаган аҳоли қатламлари мавжуд. Биз депутатлар сайловолди учрашувларида ва хонадонма-хонадон юрганимизда айнан шундай оилаларнинг муаммолари билан қизиқдик. Учрашувлар чоғида ижтимоий нафақа, моддий ёрдам сўралган ҳолатлар, уларнинг миқдорини ошириш масалалари ҳам кўтарилди. Лекин бир марталик берилган моддий ёрдам ёки ижтимоий нафақа миқдорини ошириш орқали ушбу оилани кам таъминланганлик даражасидан чиқара олмаслигимизга ҳам ҳаммамизнинг кўзимиз етиб турибди.\nАйнан Мурожаатномада бундай оилалар умумий аҳоли сонига нисбатан тахминан 12-15 фоизни (4-5 млн. киши) ташкил этиши, уларнинг ижтимоий ҳимоясини кучайтириш бош вазифалардан бири бўлиб қолиши айтиб ўтилди.\nПрезидентимиз таъкидлаганидек, камбағалликни камайтириш – бу аҳолида тадбиркорлик руҳини уйғотиш, инсоннинг ички куч-қуввати ва салоҳиятини тўлиқ рўёбга чиқариш, янги иш ўринлари яратиш бўйича комплекс иқтисодий, ижтимоий сиёсатни амалга ошириш, демакдир. Авваллари бу ибора ҳеч ишлатилмаган эди. Бугун мамлакатимизда олиб борилаётган очиқ демократик сиёсат туфайли мазкур муаммо мавжудлиги ва унинг ечими бўйича чуқур ўйлашимиз, таҳлил қилишимиз ва бир қарорга келишимиз кераклиги ҳақида юксак минбарларда ҳам очиқ-ойдин гапириляпти.\nШу нуқтаи назардан, Юртбошимиз томонидан Жаҳон банки, Бирлашган Миллатлар Ташкилотининг Тараққиёт дастури ва бошқа халқаро ташкилотлар билан бирга Камбағалликни камайтириш дастурини ишлаб чиқиш таклифи илгари сурилди. Бу борада халқаро меъёрлар асосида чуқур ўрганишлар ўтказиб, камбағаллик тушунчаси, уни аниқлаш мезонлари ва баҳолаш усулларини қамраб олган янги методологияни яратиш зарур бўлади.\nШунингдек, Фарғона водийсининг 22 та қишлоқ туманида аҳоли ўртасида замонавий ишбилармонлик ва бизнес кўникмаларини шакллантириш бўйича бошланган ижобий тажрибани барча ҳудудларда босқичма-босқич жорий этиш таклифи берилди.\nЖорий йилда ҳудудлардаги ижтимоий муаммоларни ҳал этишга, айниқса, ёшлар ва аёллар тадбиркорлигини қўллаб-қувватлашга устувор аҳамият қаратилади, микромолия хизматлари ва молиявий ресурсларга, давлат харидларига кенг йўл очиб берилади. Бундай чоралар орқали одамларимизда тадбиркор бўлишга иштиёқ ва ишонч ортади, улар кўпроқ даромад олишга интиладиган бўлади. Шунингдек, меҳнат бозорида тенг рақобатлаша олмайдиган, ижтимоий ҳимояга муҳтож, ишсиз фуқаролар билан тизимли иш олиб бориб, уларни касбга қайта тайёрлаш орқали муносиб иш жойи билан таъминлаш кўзда тутилмоқда. Ушбу мақсадлар учун 700 миллион доллар жалб қилинадиган бўлди.\nҚонунчилик палатаси депутатлари Мурожаатномада қайд этилган қатор қонун лойиҳаларини, жумладан, ижтимоий тадбиркорлик асослари ва уни рағбатлантириш чоралари тўғрисида тегишли қонун лойиҳасини ишлаб чиқишда фаоллик кўрсатадилар.\nO'zLIDeP фракцияси аъзоси,\nBaxodir 2020-01-28 07:22:22\nAsosiy ishsizlikni qishloqda yashayotgan axoli tashkil qiladi ishlab chiqarish uchun gaz va elektr energiya yaxshi emas shuning uchun asosiy e'tiborni bog‘dorchilik,chorvachilik,dexqonchiliklarni rivojlantirildi kerak


2020 йил яхши ниятлар билан бошланди: Бибиона зиёратгоҳида хайрия тадбири\n18:19 01 Января 2020\nЯкунига етган 2019 йил Наманган вилояти ва унинг меҳнаткаш аҳли учун эсда қоларли воқеаларга, салмоқли муваффақиятларга бой йил сифатида келди.\nВилоятимизнинг барча шаҳар ва туманлари, хусусан Чуст туманида ҳам ҳудуд инфратузилмасини ривожлантириш, аҳоли фаровонлигини юксалтириш, тадбиркорлик ва инвестиция муҳитини кенгайтириш борасида бир қатор муайян натижаларга эришилди.\nТом маънода, 2019 йил – Президентимиз таъбири билан айтганда, Наманган йили бўлди.\nБугун бошланган 2020 йилни ҳам юқори натижалар билан ўтказиш мақсадида Чуст тумани марказида жойлашган Бибиона зиёратгоҳида вилоят ва туман ҳокимлиги ташаббуси билан хайрия тадбири ўтказилди.\nВилоят ҳокими, сенатор Хайрулло Бозоров, Ўзбекистон Мусулмонлар идорасининг Наманган вилоятидаги вакили, вилоят бош имом-хатиби Абдулҳай қори домла Турсунов, Чуст тумани ҳокими Баходир Охунов ҳамда вилоят ташкилотлари раҳбарлари иштирокида тарихий обида ҳудудида дарахт кўчатлари экилди.\nЯнги - 2020 йил вилоятимиз учун омадли йил бўлишлигини Яратгандан сўраб, жонлиқ суйилди ва Қуръон тиловат қилинди.\nМаълумот ўрнида, Бибиона зиёратгоҳи қадимги Чуст шаҳрининг марказида жойлашган қалъа бўлган. Бу кўҳна жой бронза даврига, яъни эрамиздан аввалги II мингинчи йилларга тўғри келади.\nЧуст тумани ҳокимлиги ахборот хизмати.


БУРЧИНГИЗНИ УНУТМАДИНГИЗМИ? Қуш уясида кўрганини қилади... » "Табиат ва хаёт" газетаси тахририяти расмий веб-сайти\nБУРЧИНГИЗНИ УНУТМАДИНГИЗМИ? Қуш уясида кўрганини қилади...\nҚуш уясида кўрганини қилади...\nЗарафшон кончилик электроэнергетикаси\nЮксак маънавиятли шахсни камол топтиришда оилада олинган тарбия муҳим аҳамият касб этади. Чунки инсоннинг энг соф ва покиза туйғулари, илк ҳаётий тушунча ва тасаввурлари биринчи галда оилада шаклланади. Боланинг характери, табиати ва дунёқарашини белгилайдиган маънавий мезон ва қарашлар, яхшилик ва эзгулик, олийжаноблик ва меҳр-оқибат каби тушунчаларнинг пойдевори оила шароитида қарор топиши табиийдир.\nКомил инсонни тарбиялаш, оилада ахлоқий мезонларни қарор топиши илмий-назарий таълимотлардагина эмас, балки фалсафий-дидактик ва бадиий асарларда ҳам кенг талқин килинган. Масалан, Юсуф Хос Ҳожибнинг “Қутадғу билиг” асарида Ойтўлди ўғли Ўгдулмишга бир қанча насиҳатлар беради: “Менинг ягона ташвишим, – дейди у. – сенинг кейинги ҳаётингдир. Отанинг иш амали ўғлига сингса, унинг хулқида акс этади. Болани тергаб назорат қилиш ота-она юзининг ёруғлигини таъминлайди. Назоратдан ташқаридаги бола бебош ва ярамаслик сари оғади. Эрка бўлиб ўсган ўғил-қизлар хатти-ҳаракати ота-онага ғам ва алам келтиради”.\nФарзандларни жамият учун керакли шахс этиб тарбиялаш ота-онанинг ижтимоий бурчи саналади. Демак, ҳар бир ота-она оилада соғлом турмуш тарзи, ижтимоий-иқтисодий барқарорлик ва фаровонликни қарор топтириш, фарзандининг бўш вақтини фойдали меҳнатга йўналтириш борасида бош қотириши лозим.\nБиргина сегарета чекишни оладиган бўлсак, ёшлар орасида ҳам бу ҳолатнинг кўпайиши аввало оила муҳитига бориб тақалади. Чекиш одамнинг иш қобилиятини ошириб, асаб тизимини тинчлантиради, деган фикрлар мутлако нотўғри ҳисоблансада, баъзи катталарнинг дунёқараши ёшларда бошқача тасаввур уйғотмоқда. Чекишни эндигина бошлаган кишининг организми ҳаттоки бир дона сигаретадан ҳам ўткир заҳарланиши мумкин.\nБоланинг қизиқишига қараб, уни бирор бир тўгаракка – фойдали машғулотга жалб килишда отанинг талабчанлиги, онанинг жонкуярлиги кераклигини ҳеч вақт унутмайлик. Бу албатта, боланииг келажагини белгилаб беради. Демак, ҳар бир ота-онанинг бурчи, фарзандга таълим-тарбия бериш ва баркамол бўлиб вояга етиши учун шароит ва имконият яратишдан иборатдир. Бурчингизни унутманг, азиз ота-оналар! Ахир қуш уясида кўрганини қилади...\nНИКОҲДАН ОЛДИНГИ ТИББИЙ КЎРИК- соғлом оила гарови


Жиззах ҳокимининг хайдовчиси ғойиб бўлди « Ўзбекистон Халқ Ҳаракати\nЖиззах ҳокимининг хайдовчиси ғойиб бўлди\n23 September 2013 - 14:38\nЖиззах шахрида дув дув гап: “Жиззах шахрининг хокими Асрор Қобиловнинг хайдовчиси Жасур бир хафтадан буён йўқмиш! Қидирувда эмиш!”\nШахар хокими автомобилининг “эгаси” сифатида, кимсан “мэр”нинг яқин одамларидан бири бўлган хос хайдовчининг ғойиб бўлиши, 180 минг ахолига эга бўлган шахар ахолиси ўртасида №1 шов-шувга айланди.\nЖиззах шаҳар ҳокими Асрор Қобилов.\njizzax.uz сайтидан олинган расм\n32 ёшли Жасур Аширқулов 2008 йилдан бери Жиззах шахар хокими Асрор Қобиловга хайдовчилик килади. Биз, хокимнинг хайдовчиси яшаган Оққўрғонлик махалласи Й. Салимов қўчасида яшовчи дўстларимизга сим қоқдик. Улар хақиқатда Жасурнинг Асрор Қобиловнинг автомобилини бошқарганини, ва бир хафтадан буён қидирувда эканлигини айтишди.\nУларнинг айтишича, Жасур Аширқулов Жиззах вилоят МХХ ходимлари томонидан шахар фуқароларининг биридан катта миқдорда пул олаётганида қўлга олинган. Хоким Асрор Қобиловнинг аралашуви билан у хибсда қолдирилмаган ва шахарни тарк этмаслик шарти билан очиқда қолдирилган. Ўша тунда Жасур ўз уйида тунаган ва тонгда ғойиб бўлган.\n“Жасур нафақат шахар хокимининг хайдовчиси, балки хоким ва фуқаролар ўртасида воситачилик вазифасини хам бажарарди. Кимга ер керак, ким савдо дўкони очмоқчи, кимга уй керак, хаммаси Жасурни уйига келарди” дейди хокимнинг хайдовчиси яшаган Й. Салимов кўчасида истиқомат қилувчи бир фуқаро.\nХокимнинг хайдовчиси йўқолиб қолгани хақидаги хабар кундан кунга турли миш мишлар билан “тўлиб”, жиззахликлар орасида яшин тезлигида тарқалаяпти, лекин бирон бир расмий идора, одатдагидек, бу воқеа хақида ҳеч қанақа расмий шарх бергани йўқ.\nАйни пайтда, жиззахликлар бўлиб ўтган воқеа тўғридан тўғри шахар хокими Асрор Қобиловга боғлик экани хақида гапиришиб, “Тез кунларда шахар хокими хам кетади” дейишяпти.\nБаъзи жиззахликлар “Жасурни, бошқа ишлари очилиб кетишидан қўрққан хокимнинг ўзи қочириб юборган” деса, бошқалари “Эхтимол, Жасурни аллақачон гумдон қилишгандир?” деган вахимали тахминни айтишяпти.\nНафақат Жиззахда, балки республикада хам танилган тадбиркорлар сулоласи бўлган Қобиловлар инқирозининг бошланиши сифатида кўрилаётган бу воқеанинг тафсилотларини кузатиб борамиз.\nЎХҲ махсус мухбири,


Шукур Холмирзаев. Қуш тили (ҳикоя) | www.ziyouz.uz\nБош саҳифа Ўзбек насри онлайн антологиясиШукур Холмирзаев (1940-2005)Шукур Холмирзаев. Қуш тили (ҳикоя)\n«Тангрим, болалар билан ҳайвонларни ўз паноҳингда асра».\nАмерикалик режиссёр Крамер яратган фильмнинг номи\nЖаҳонгир бир тавақали эшикдан ташқари чиқди. Рўпарада катта боғ. Улкан-улкан дарахтлар. Осмон ҳам катта, шишадек тиниқ. Тепадан гала-гала қора қушлар учиб ўтяпти. Ҳаводан турфа кўкатларнинг ҳиди келади. Ҳар ёкда турли ҳашарот овозлари визиллайди, дизиллайди.\nБола уй биқинидан эсаётган босиқ шов-шувни эшитди-да, ўша ёққа ўтди. Узун ариқ бўйида ҳам азим дарахтлар. Тепа шохлари осмонга теккудек. Қуйи шохлари ерга эгилган. Япроқлари катта-катта, шапалоқ-шапалоқ.\nУ дарахт шохларида ўйноқлаб юрган чипор қушларга ҳаяжон билан қараркан, бир ердан қийқ-қийқ этган ожиз товуш кледи. Жаҳонгир аланглаб қаради. Ариқнинг у бетидаги қалин хазонлар устида бир қуш ялпайиб ётар, бир қаноти думи томон сурилиб қолган, сарғиш тумшуғини очиб қиғиллар эди. Жаҳонгир уёққа икки қадам босган эди, қушча жонҳолатда «қийқ-қийқ» этди-ю тепадан бир бало ёғилди: барча чипор қушлар қуйилиб, Жаҳонгирнинг устида чарх уриб айлана бошлади. Шамоллари тёгади боланинг юзига! Жаҳонгир кўзлари ола-кула бўлиб, бурила солиб қочди, йўлакка кирди.\n— Ада! — деб бақирди.\nЭшик очилиб, бировнинг тепакал боши кўринди.\n— Ада! Анув ерда бир қуш ётибди! Учолмайди! Қаноти мамундоқ бўлиб қолган. Оберинг менга!\nДадаси ичкарига қараб қўйиб, эшикни ёпди.\n— Юр. Ҳовлиқма… Дам олгани келган одам шошмайди.\nТашқарига чиқишди. Жаҳонгир отасининг қўлидан тортиб, ариқ бўйига олиб борар экан, қушлар яна чуғурлашиб, энди ота-бола устида қуюн бўлиб уча бошлади: улар гўё буларни қўрқитмоқчи, орқага қайтармоқчи бўлишарди.\nҚамариддин хазон устидаги қушни кўриб:\n— Майна-ку! Э-э, — деди. Сўнг арикдан ҳатлаб ўтиб, қушни кўтарди. Қушча жонҳолатда хазонларга ёпишган экан, икки-уч баргни гажак тирноқларида чангаллаб типирчилади. Қамариддин унинг осилган қанотини тортиб кўрди. Биқин патларига пуфлаб қаради. — Ўқ еган… Биров отибди буни… Пақ этказиб отибди! Шу ерга келиб йиқилганга ўхшайди.\n— Менга беринг!\n— Йўқ. Буни даволаш керак.\n— Нимага отибди?\n— Ёмон одам-да. Яхши одам қушларга озор бермайди.\n— Бу ўлмайдими?\n— Нега ўлар экан? Лекин бу ерда ётаверганда ўлар эди. Ё мушукка ем бўларди.\n— Уйга опкетамиз-а?\n— Опкетамиз… тузалса. Аммо майна одамга ўрганади. Юр… Ҳамма қушлар ҳам одамга ўрганади. Нима учун бунинг номини майна дейдилар, биласанми?\n— Ҳали айтиб бераман.\nДиванда «Вокруг света» журналини варақлаб ўтирган Икрома ўрнидан сапчиб турди.\n— Нима у?\n— Майна. Йодинг борми?\n— Қайдам… Дока бор.\n— Озгина бер.\n— Менга беринг майнани!\n— Қўлингни чўқийди, ўғлим. Қара, оғзини очяпти… Юр, бир ерга бориб келамиз.\nУзун, қизил гилам тўшалган йўлак телевизор кўриладиган залга элтади. Қамариддин дермантин қопланган эшикни тиқ-тиқ урди. Халат кийган Оқила опа чиқди.\n— Вой, майна-ку?\n— Ярадор. Ариқ бўйида ётган экан. Ўғилчамиз кўриб қопти.\nОқила опа Қамариддиннинг гапини бўлиб, боққа чиқиладиган икки табақали эшикка қараб олди-да:\n— Каттанинг ўғли қилган, — деди. — Милтиғи бор! Ҳар куни отади.\n— Қанақа каттанинг?\n— Э, анави дачада ким туради?\nАриқ бўйидан ўтган девор орқасида бир министрликка қарашли дача бор. У ерда, одатда, одам кам бўларди. Темир дарвозаси оғзида ўқтин-ўқтин «Волга»лар тизилиб кетади.\n— Ҳа-а, — деди Қамариддин. — Ёш бола! Гаплашиб қўямиз у билан… отаси билан!\nОқила опа бошини саркак-сарак қилди.\n— Ҳамма шундай дейди. Биттасиям юрак ютиб бормайди.\n— Биз борамиз! Бизнинг қўрқадиган жойимиз йўқ… Йод борми?\n— Ҳозир. — Оқила опа хонага кириб, қорнидаги ёзувли жойи тирноқда кўчирилган шиша идишча чиқариб берди. — Озгина қолган экан.\n— Раҳмат, Оқила опа! Ота-бола орқага қайтишди.\n— Ада, битта ушлаб кўрай.\n— Сабр қил.\n— Нега майна дейдилар буни?\n— Кўп уста қуш бу, ўғлим. Ҳар қандай жониворнинг овозига тақлид қилолади. Хоҳласа, мупгук бўлиб миёвлайди. Хоҳласа, ит бўлиб ҳуриши мумкин… Булбулга ўхшаб сайраб ҳам қўя олади. Ана шунинг учун буни майна деб атаганлар: бошқа қушларни, ҳайвонларни мазаху майна қилгани учун.\n— Одамниям майна қиладими?\n— Бунинг учун уни ўргатиш керак. — Қамариддин бирдан мамнун кулди. — Буни гапиришгаям ўргатса бўлади. Ҳозир айтиб бераман.\nҚамариддин хонада қушни қағиллатиб қаноти ва биқинига пахтага шимдирилган йод босиб, дока билан боғлагунча, «айтиб берди».\n— Раҳматли момомизнинг бир холаси бўлар экан. Бефарзанд экан. Эри бир келишида чўлоқ майна олиб келади. Ўшанда бизнинг юртда майна бўлмаган. Хўп де, Икрома! Майна кейинги йилларда пайдо бўлиб кўпайиб кетди. Хуллас, момомизнинг холаси чўлоқ майнага меҳр қўйиб, парвариш қилади. Кейин тилга ўргатади!.. Улуғой деган қўшниси бўларкан. Ўша девордан мўраласа, майна дарҳол: «Улуқ, Улуқ!», деб қичқираркан. Шунақа. Кейин майна ўлиб қолади. Уни ярим газ бўзга ўраб кўмишади. Гўри устида ўша холамиз кўп йиғлаган эканлар… Шундоқки, бу тақлидчини гапга ўргатиш мумкин!.. Сўнгра, бу жонивор гўштни яхши кўради.\n— Гўшт бор-а, опа?\n— Колбаса бор, — деди Икрома. — Адаси, энди бунингиз шу уйда турадими?\n— Бўлмаса қаерда туради? Шкафга солиб қўямиз.\n— Кечирасиз, ваъдангизни бажаринг. Бизга алоҳида хона беришсин… Тутунингизга тоқатим йўқ. Бунинг овозини ҳам ўзингиз маза қилиб эшитиб ётасиз.\n— Э, хотинбой!.. Бўпти. Ваъда беришди-ку! — Қамариддин рўпарадаги деразадан кўриниб турган бетон деворга ишора қилди. — Ану ёкда битта амалдор яшайди. Ўғли отган эмиш буни. Ҳали у арзанда билан ўзим гаплашиб қўяман!\n— Худо хайрингизни берсин, шу ерга тинч келдик, тинчгина кетайлик. Шунақа қилсангиз, жўнавораман. Ўзим уйдан хавотирдаман. Салимларнинг эшигини бузишгандан бери…\n— Уларнинг эшиги чиройли эди, шунинг учун бузишган. Бизникига биров қарамайди.\n— Ада, менга беринг!\n— Хўп. Мана… Икки қўллаб ушла. Тирноғи ўткир! Ана шундай. Қўрқма!\nЖаҳонгир иккинчи қаноти ҳам қўшиб боғланган қушни ўзидан олисроқ тутиб тикилди. Кафти ҳам сезяптики қушнинг биқини қаппайиб пучаяди. Докадан иссиғи ўтади.\n— Боққа чиқайлик!\n— Э-э! Бу ётиши керак!.. Ўзимиз боққа чиқамиз. Бунга хўрак олиб келамиз. Чигиртка терамиз. Майна чигирткани жуда яхши кўради.\nҚамариддин шкафни очди, қуйи тортмасини тор-тиб, ичига қушни қўйди. Майна ётиб олди, сўнг дик-дик сакраб, тортманинг тўрига қочди.\nИкрома журнални ёпиб, шиппагини кийди. Жаҳонгир хавотирланиб деразага қаради-ю, кўзлари каттайиб кетди: девор бошида бир неча майна тизилиб ўиришар, қиғ-қиғ деган овоз чиқариб, буёққа қарашар эди. Қамариддин кулди.\n— Бунинг шериклари!.. Йод қўяётганимизда, овозини эшитиб келишган. Юринглар, қайтиб кетишади… Қушлар ҳам тақдирга тан беради, ўғлим.\nЖаҳонгир шкафни яна бир очиб қараб, қайта ёпди. Боққа чиқишди. Икрома кўринмади. Ота-бола беихтиёр уй биқинига ўтишди. Ана холос! Боя майна ялпайиб ётган хазон устида бир бароқ мушук чўнқайиб ўтирар, қўлини ялар эди.\n— Майнангнинг бахти бор экан! — деди Қамариддин. — Сал кечиксанг борми!..\n— Мушук ёмон-а, ада?\n— Уни яхши кўрадиган одамлар ҳам бор, ўғлим. дамзоднинг феъли ўзи ғалати. Бир нима деб бўлмайди… Биласанми, биз — одамлар ҳам қайсидир ҳайвонга, қайсидир қушга ёқамиз. Қай бирлари бизни ёмон кўришади… Хўш, ўз тилларида бизни муҳокама қилишади…\n— Уларнинг ҳам ўзлари тушунадиган тиллари бор. Э, бу оламда ҳамма жонли нарсаларда тил бор! Биз уни тушунмаймиз, холос!\n— Билмасам… Ана, билмас эканман! Балки шунисиям яхшидир? Ҳар жонзот ўз сир-асрори билан яшагани қизиқ эмасми?\nУлар иморат олдига ўтиб, тўғри кетган текис йўлкага чикдилар. Икрома тераклар соясида журнал ўқиётган экан, буларга қўшилди. Боғ адоғига тушиб, ўт-ўланлар орасидан чигиртка, қўнғиз изладилар. Ҳаво иссиқ, ўт-ўланнинг ҳиди оғирлашиб қолган эди. Аста-секин ота-боланинг машғулотига Икрома ҳам қизикди. Бир соатлар чамаси изғишиб, талай чигиртка, битта қўнғиз, иккита жигарранг капалак тутишди.\n— Зерикаман деяётган эдинг, сенга ҳам иш топилди, — деди Қамаридин Икромага.\n— Терлаб кетдим!.. Майнангиз ҳам бор бўлсин! Лекин унинг чирқиллашига мен чидолмайман.\n— Хўп!.. Биз чидаймиз-да! Насиб бўлса, ишга бир шўнғийлик, Камолиддиннинг қўшиғиям қулоққа кирмайди кейин.\nҚамариддин — техникумда «Қадимги дунё тарихи» ўқитувчиси. Газеталарга тарихий мавзуларда мақолалар ҳам ёзиб туради. Мақолалари, албатта, мавсумий бўлади. Бу галги мақоласи «Тошкент — Қўшон империясининг шимолий чегара шаҳри» деган сарлавҳа остида ёзилган эса-да, бу ҳақиқатни шубҳа остига оладиган олимлар ҳам йўқ эмас. Масалан, Ўрта Осиё антик тарихининг билимдони профессор Массон бу масалага бир оз шубҳа билан қарайди.\nҲолбуки, у кишининг рафиқаси — антик санъат билимдони Галина Анатольевна Пугаченкова бу масалага заррача шубҳа қилмайди… Қамариддин мақоланинг босилишига ҳам ишонади: чунки Тошкент шаҳрининг 2000 ёшга тўлиши республикада кенг нишонланади, демак, у тўғрида мақолалар кўплаб эълон қилинади.\nУйга яқинлашганда, Жаҳонгир ўзиб кетди. Хонага кириб, шкафни очди. Майна шай бўлиб турган экан, диконглаб тўрга қочди.\n— Майна, майна! Сенга чигиртка опкелдим, — деди Жаҳонгир.\nҚамариддин майнани олиб, қоғоз четини очди. Ариқдан топилган ёлғиз чувалчанг ўрмалаб чиқаётган экан. Майна бўйнини ичига тортиб унга тикилди-ю, шу заҳоти чиқ этказиб чувалчангни чўқиди. Кўз очиб-юмгунча ютиб юборди.\n— Ада, еди!\n— Ейди, ейди!.. Бу гўшт-ку!\n— Менга беринг! Ўзим бераман!\n— Қўлга эҳтиёт бўл.\nМайна ёмон хўра экан, ё жуда очиққанди. Булар бир соатда терган луқмани ҳаш-паш дегунча йўқ қил-ди, «яна бер!» дегандек сап-сариқ оғзини очди.\n— Ёш экан, — деди Қамариддин. — Бу йил тухумдан чиққанга ўхшайди… гапга ўрганиши осон.\n— Гапиради, а?\n— Билишимча, бунга бир хил сўзни такрорлайве-риш керак. Масалан, «Жаҳонгир!»… Йўқ, бу бўлмайди. Бошқа сўз керак. Ўша холамизнинг майнаси «Улуқ» деган-ку! Шунга ўхшаш сўз топайлик. Улуқ, булуқ… Балиқ… Э, жияним бор-ку, Холиқ!.. Холиқ де. Бўлди. Ўрганади.\n— Холиқ, Холиқ, — деди Жаҳонгир. Майна «қийқ», деб қўйди.\n— Ада, Холиқ, деди!\n— Холиқ, Холиқ…\n— Мен жуда қийналиб кетяпман, — деди Икрома.\n— Э, тирик жонмиз-да! — деб кулди Қамариддин, сўнг майнани силаб, жиддий тортди. — Ана шу тирик жон эканимиз бизни табиатга боғлаб, ўртада контакт ўрнатиб туради. Бир вақтлар ўзимча тасаввур қилганман. Кўз олдингга келтир. Тоғ бағри! Ўрмон, унда қуш-ҳайвонлар бор дейлик. Одам ҳам бор. Ўша ерга тушиб қолдим. Нима қиламан? Турган гап: биринчи галда «бу ерда одам борми?» деб ўйлайман, уни излайман. Одам зоти йўқлигига ишонсам, албатта, қушлар ёки ҳайвонлардан дўст топишга интиламан. Робинзон Крузодек! Қушлар ҳам, ҳайвонлар ҳам бўлмаса-чи? Унда, шак-шубҳасиз, бир яшил дарахтни кўнглимга яқин оламан. Чунки дарахт — тирик! Томирида ҳаёт бор!.. Кўкариб турган шу дарахт ҳам бўлмаса-чи? Менимча, қоқ яланғоч қоялар орасида мендек ёлғиз, ғариб кимса бўлмайди…\nЭшик тақиллаб, оқ халатли Оқила опа кўринди. Икрома:\n— Келинг, опа — деб шошиб қолди.\n— Бир минутга кирдим, — деди Оқила опа. Эшикни ёпиб, ёпганига ишонмагандек яна қараб қўйди. — Қамаржон ука, бир нарсани эслатиб қўяй… Директоримиз Оловиддинхўжа инжиқ одам, ўзингиз ҳам сезгандирсиз… Ваннахонанинг олдида, шифтга бир жуфт қалдирточ ин солган эди. Вижир-вижирини эшитсак, қувониб кетардик. Бир куни Оловиддинхўжа: — «Йўқотинглар буни!» деб қолди. Мен билмас эканман, шифтдан ахлати тўкилар экан. Клава супуриб ташлар экан. Оловиддинга: «Безиён-ку, у-бу», деган эдим, ўзи швабра билан инни бузиб ташлади. Жониворлар яна ин қура бошлаган эди, Оловиддин ваннахона олдидаги деразани ёпиб, орқасидан михлаб қўйди. Қалдирғочлар икки кун дераза орқасида учиб вижирлашди. Кейин кетишди… Демоқчиманки, майнага эҳтиёт бўлинглар. Энди, Қамаржон ука, кўпчилик келадиган жой-да бу. Қуш овозини ёқтирмайдиганлар ҳам учрайди…\n— Бизнинг Икромага ўхшаб!\n— Ҳазилмас. — Оқила опа Жаҳонгирнинг бошини силади. — Хўпми, йигитча?\n— Раҳмат, опа! — деди Қамариддин.\n— Сизларга яна битта хона керак-а?.. Очиб қўйдим. Девор ортидаги хонани. Йиғиштиряпти.\nОқила опа чиқиб кетди. Қамариддин сигарета олди. Тутатишга иккиланиб:\n— Ажойиб аёл! — деди. Сўнг ўғлини бағрига тортди. — Одамзод ана шундай, мулла Жаҳонгир! Бу ҳаёт кутилмаган зиддиятларга тўла!\n— Фалсафангизни эртага қолдиринг, — деди Икрома. — Мен нималарни олай? Жаҳон менинг ёнимда ётади. Майна… сиз билан.\n— Мен майна билан… — деб йиғламсиради Жаҳонгир.\nОта уни овутди:\n— Ана, шкафда туради. Уёқда бўлса, опанг қўйворади. Бу ерда бехавотир… Кўргинг келса, бемалол кираверасан. Ана, директор ҳам қушларни ёмон кўрар экан.\n— Ёмон одам, а?\n— Яхши эмас, менимча.\nИкрома чамадонни очди. Жаҳонгир шкафнинг олдида чўнқайиб ўтирди.\n— Ада, қаноти оғрияпти-я?\n— Ҳа-а! Албатта!.. — У энди бемалол сигаретани тутатди. — Дарахтларни кесганда, уларнинг ҳам жони оғрир экан. Дарахт сувсиз қолса, инграган овоз чиқараркан. Фан аниқлаган!.. Фақат биз — одамлар буни сезмаймиз!\n— Буни дадаси, опаси бор, а?\n— Ҳа! — Қамариддин таъсирланиб, деразага қаради. Энди девор бошида икки майна қолган, бири ҳурпайиб турар, бири панжалари орасидаги алланарсани чўқиб ер эди. — Балки анавилардир? Ака-укасиям бор бунинг!… Яша, ўғлим. Ана шунақа ўйла! Бу яхши одат.\n— Улар йиғлаяптими?\n— Эй, сен гений бўласан! — дея хитоб қилди Қамариддин. Кейин паст тушди. — Йўқ, сен тарихчи бўласан. Тарих жуда қизиқ! Қадимги даврлар қизиқ… Э, ўшанда кўп нарсалар бошқача бўлган. — Қамариддин хотини чамадондан олиб қўйган китобларни кўздан кечирар экан, шошиб қолди: — Пугаченкова қани?\n— Ҳаммаси шу ерда.\n— Пугаченкова! Буюк аёл!… Э, мана-ку!.. Аммо лекин, ўғлим, қушга қараш, уни даволаш ҳам кўп завқли! Нима дединг? Умуман олганда, ҳаётнинг ҳар қандай кўриниши ҳам қизиқ, ғаройиб!.. Тушуняпсанми?\n— Чигиртка опкеламизми яна?\n— Албатта!.. Бир донишманд айтган экан: «Инсон ҳамма нарсадан бахтсиз бўлганда ҳам, бари бир шукур қилиши керак. Туғилганига — ёруғ дунёни кўрганига шукур қилиши керак. Чунки шуни ҳам кўрмаслиги мумкин эди». Зўр гап-а! Тушуняпсанми?.. Очма дедим-ку! Жиндек ётсин бояқиш!\nҚамариддиннинг илҳоми қўзиб турган эди, бўғилди. Қанийди, ўғли ёш эмас, унча-бунча нарсага ақли етадиган бўлса! Шу тобда унга бу зўр ҳикматни Будда айтгани, Будда дини бундан икки минг йил муқаддам Ўрта Осиё тупроғида ёйилгани, нақ Тошкентнинг Оқтепасидан буддапарастларнинг ибодатхонаси топилгани, бундай ибодатхона Фарғонанинг Қувасидан ҳам чиққанини сўзлаб, мана шу фактлар ҳам Қўшон империясининг шимолий чегара шаҳри Тошкент эканини исботлашини айтса!\nТушдан кейин сайрга чиқишди. Қамариддин танишларини учратди. Икрома билан Жаҳонгирни уларга таништирди. Об-ҳаво, куз ҳақидаги гаплар айланиб, қўшни дачада милтиқ пақиллатиб юрадиган «арзанда»га тақалди.\n— Бўрибой тезроқ келсин-да! — деди бир пенсионер. — Ҳассасини дўқиллатиб ўтиб турарди Бўрибой қайсар!\nМосквага — телевидениенинг «Ҳайвонот олами» редакциясига хат ёзишни ҳам кимдир маслаҳат берди.\n— Керак бўлса ёзамиз! — деди Қамариддин ва Икромага қараб олгач, инжиқланаётган ўғлини туртди: — Нима дейсан?\n— Биз овқат едик-ку? Майнаям…\nҚамариддин аста-секин ишга шўнғий бошлади. Икрома ҳам бу ерга хийла ўрганиб қолди. Уй ташвиши ёдидан чиқди. Она-болага эрмак ҳам топилган эди: зерикдиларми, боғ адоғига изғиб кетишади. Ҳашаротлар териб келишади.\nМайнанинг яраси битиб, қанотини осилтириб юрадиган бўлиб қолди. Жаҳонгир ҳамон уни қўлига олдими: «Холиқ, Холиқ!» дейди. Майна тутилган хўракни кўрдим демайди-ю, нуқул «қийқ-қийқ», деб овоз чиқаради.\nЖаҳонгир Оловиддинхўжани яхши таниб олган. Унга ёв кўз билан қарайди. «Ёмон одам», деб ўйлайди ва уни кўриши ҳамоно ёдига кулранг, бароқ мушук тушади.\nГоҳо майна билан «гурунг» қилади:\n— Холиқ, сен гапимни тушуняпсан. Яширма… Даданг билан опанг ҳам кетиб қолишди-я! Соғинасанми уларни? Боққа опчиқайми? Биласанми, директор ёмон одам… Бир кун боққа опчиқаман. Шерикларинг билан ўз тилингда гаплашасан. Холиқ, де. Холиқ…\nБир куни у йўлакда, холодильник олдида атрофга аланглаб келаётган Оловиддинхўжага тўқнашди.\n— Майна йўқ. Йўқ! — деди шоша-пиша.\nЖаҳонгир унга бирпас бақрайиб қараб турди-да, хонага чопиб кирди.\nҚамариддин ишга берилиб кетди. Хонада дик-дик сакраб, гоҳо пир-пир қанот қоқиб юрадиган майнага энди парво қилмайди. Жуда жонига тегса, «кишт», деб қўл силтайди. Ёки деворни муштлаб: «Жаҳон! Бунга қара!» — деб бақиради.\nМайна қўшниларга ҳам ёқиб қолган. Қушни кўрганлар «арзанда бола» ҳақида гапиришади, унинг милтиқ отишини кутаётганларини сўзлашади, сўнг Жаҳонгирга Оловиддинхўжадан эҳтиёт бўлишни уқтиришади: бир жуфт қалдирғочнинг ини бузилгани кўпчиликни хафа қилганди.\nБир куни она, бола, ота хонада гаплашиб ўтири-шар, Қамариддиннинг кайфи чоғ, гапдон бўлиб қолган эди:\n— Мақола ярмидан ошди!.. Э, ишлаш керак! Рости,бошда хатога йўл қўйганман. На чора! Энди борига бозор деб кўникишга мажбурман… Баъзан ҳайрон бўламан-да. Биз — жуда лоқайдмиз, хотин! Ёки ўтмишимизда улуғ алломаларимиз шу қадар кўп бўлган, тарихимизда порлоқ одамлар шу қадар беҳисобки, биз уларга бепарво қарашга ўрганиб қолганмиз… Чалғиб кетдим… Лекин, хотин, мен ўзимга тасалли бераётганим йўқ.\n— Фараз қиламиз.\n— Ким билади дейсан…\n— Биласизми, сиз табиатшунос ёки циркчи бўлганингизда, шу майнани аллақачон тўтиқушга айлантириб юборардингиз.\n— Ана! Мен боғдан келсам, бу тоғдан келади.\n— Гап уқтиришдан толмайсиз, демоқчиман.\n— А-а! Аммо сен ҳам ношукур банда. Кеча ўзинг: «Тухум босган бу аданг», деб юрган эдинг.\n— Гапимни эгри тушундингиз. Қушни айтяпман. Жаҳонгирнинг ўрнида бўлганингизда, унга аллақачон «фалсафа, тарих» деган сўзларни ҳам ўргатиб қўярдингиз… Ўғлингиз эса, ниҳояти… Жаҳон, майнани чақир!\nЖаҳонгир кафтида қисиб турган капалакни тутиб кўрсатди. Стол лампаси тагида турган майна бир чўқишда уни ютиб юбориб, яна оғзини очди.\n— Холиқ, Холиқ, — деди Жаҳонгир. Майнанинг очиқ оғзидан товуш чиқди:\nҚамариддин юраги гурсиллаб уриб, қушга тикилди.\n— Эй, мен нима дегандим! — деди бақириб. Яна қушга тикилди. Қуш кўзини аста юмди. — Қизиқ! — деди у. — Инсоннинг отини айтди бу! Лекин бепарво!… Нима деганини билмайди! Буёқда биз қувоняпмиз…\n— Кеча айтган эди, — деди Икрома. — Сизни чалғитмайлик дедик. Бугун Жаҳонгир чидамади.\n— Жаҳон, яна битта «Холиқ», де.\n— Холиқ, Холиқ!\nҚуш кўзини очмасдан такрорлади:\n— Тағин битта айт, ўғлим!.. Мен тоза хурсанд қилдинг-ку! Тавба! Қушлар ҳам ажойиб жонзот-да! Лекин, ўғлим, сен бу сўзни майна учун рефлексга айлантирасан энди. Тушуняпсанми? «Холиқ», деб чақир. Олдингга келмагунча хўрак берма. Кейин, бир чақирим жойдан ҳам «Холиқ!» деб бақирсанг, учиб боради. Хўрак берар экан-да, дейди… Умуман, бу бошқа нарсаларниям ўйлаши мумкин.\nБир кеч Қамариддин мақоланинг баъзи олимларга малол келадиган жойларини юмшатиш ҳақида ўйлаб ўтираркан, хона тутунга тўлиб кетганини кўрди. Тура солиб, эшикни очди. Шу заҳоти аланглади. Майна… бўлса чиқарди. У жойига қайтиб ўтирди. Ниҳоят, де-раза тепасидаги дарчадан елвизак эса бошлади. Қама-риддин ўрнидан турди-да, йўлакдан пир этиб учиб ўтган қушни кўзи илғаб қолди. Шкафни шарт очиб, тортмага қаради: майна йўқ… Шунда йўлак адоғидан келаётган шовқин диққатини тортди:\n— Нима гап бу? — дея зўриқиб гапирарди Оловиддинхўжа. — Клава, ўлганмисан? Эшикни нега очиб қўйдинг? Вей-ве-ей! Гилам расво бўлди… Швабра қани? Ҳайда уни!… Бултур нима деган эдим сенларга?!\nҚамариддин йўлакка чикди. Шунда холодильник ус-тига келиб қолган майна бурила солиб, хонага кирди. Қамариддин эшикни ёпиб, қўл қовуштирди.\n— Бир қошиқ қонимиздан кечасиз, — деди у Оловиддинга.\n— Ҳа… Қўшни бола отган экан. Даволаб олдик. Ўғилчага ўрганиб қолди.\nОловиддинхўжа бошини тез-тез силкитди-да:\n— Мумкинми? — деди. Қамариддин эшикни очди. Оловиддин кириб, стол лампаси қошида қанотини тумшуғи билан титкилаётган қушга қовоғи остидан тикилди. Сўнг: — Ҳиди ўрнашиб қопти. Сизга билинмас экан-да, — дея энкайиб каравот ва стол остига қаради. Ўтириб қўйипти жонивор. Оппоққина қилиб… — Сўнг қоматини ростлаб томоғини қирди. — Ўқиган, мулла одамсиз, домла. Билмадим, ўз ўрнингизни бу аҳволга солиб қўймас эдингиз, дейман. Ўйлаш керак экан-да. — У яна тез-тез бош чайқаб чиқиб кетди.\nҚамариддин эшикни тепиб ёпди. Хўрсиниб, хонада нари-берига юрди. Майнани шап ушлаб, тортмага солди. Боққа чиқиб, хотини билан ўғлини топди.\n— Ҳа, адаси?\n— Чатоқ бўлди.\n— Сезмай қопман, майна коридорга чиқипти… Оловиддин оловимни чиқарди. — Кейин жаҳли тутиб кетди. — Бир кун хонангда турса, бир нима бўп қолмасдинг! Менинг хаёлим жойида эмас! Охирги абзацни ишлаётган эдим.\n— Бир нима қилдими у?\n— Э-э… Сен ҳам кўп жавдирама! Майнанг шкафда! Бор, ол. У менга керак эмас, сенга керак!\nЖаҳонгир чопиб кетди. Йўлакдан ўтаётиб, Оловиддинхўжага тўқнашди. Бирдан тўхтади-да:\n— Сиз ёмон одамсиз! Ёмонсиз! — деди.\nОловиддинхўжа унинг… чўғдек гиламга тушган изларига қараб қолди. Сўнг эшикдан чиқиб, мармар зинадаги нам тўшамага тикилди. Жаҳонгирнинг оёғи албатта унга тегмаган эди. Оловиддин рўпарадан келаётган Қамариддин ва Икромани кўрди-да, бурилиб, девор ёқалаб кетди.\n— Кетворайлик! — деди Икрома. — Шунинг қовоғига қарашимиз қолганмиди!\n— Менинг ишим чалароқ.\n— Э, сиздан олим чиқмайди!\n— Сенга қулоқ солсам, тарихчиям чиқмас эди мендан.\nҚамариддиннинг мақоласи битди. Энди уни Тошкентга юборадиган бўлса, қайси газета тезроқ босиб чиқаришини ўйлар эди. Икрома тағин уй қайғусига тушган, кунора шаҳарга қўнғироқ қилиб, уйим тинчми, деб қўшнилардан сўрайди.\nЖаҳонгир эса «Холиқ»ни шаҳарга олиб кетганда, қачон балконга чиқариш, қачон қўйвориш ва чақириб олишни ўйлайди.\nБуларнинг сафари қариб қолганидан хабардор қўшнилар хонага серқатнов: майнани — эрмакни кўриб, жилмайишади; уни шаҳарда қандай боқиш хусусида Жаҳонгирга маслаҳатлар беришади.\nКечки пайт. Боғ адоғидаги анҳор. Қамариддин: «Кетар жафосига», деб ечинди, сувга тушди.\n— Оҳ-оҳ! Икрома, сен ҳам ювин!\n— Одамлар бор-э… Жаҳон, сен чўмил!\nЖаҳонгир ўт-ўланлар орасидан чигиртка овлаётганди, бирдан бақириб юборди:\n— Муни қаранг! Ғиж-ғиж чигиртка!\nИкрома ўғлининг ёнига борди. Чиндан ҳам саримсоғи кавлаб олинган жўякка анҳордан сув тошган, жўяк пушталари, хас-чўп аралаш оппоқ кўпиклар устида чигирткалар ғужғон, уёқ-буёққа питиллаб учишар, сувга ботиб «сузишар» эди.\nҚамариддин чўмилиб чиққунча она-бола бир дўппи чигиртка теришди.\n— Дадаси, шу чигирткаларгаям одамнинг раҳми келади-я!\n— О! Ана табиатнинг кучи! — деб хитоб қилди Қамариддин. — Файласуфсан, хотин!\n— Жаҳон! Бўлди қил, кетамиз. Овқат маҳал бўп қолди. Бу қурғурнинг шираси бўлар экан-а! Нега қони чиқмайди мунинг? Ушласанг, оёғини ташлаб учиб кетаверади.\n— Табиат шунақа. Шунақа, хотин!… Биласанми, нима учун табиатни яхши кўраман? Бунда бепоён бир мангулик бор!.. Мана, жуда хафасан, дейлик. Ёки тарихда юз берган бир хатоликдан қалбинг яра. Ёки жуда хурсандсан. Сабабсиз хурсандсан, дейлик. Ана шунда табиат қўйнига чиқ — бирдан хотиржам бўлиб қоласан, бирдан! Дунёнинг асли ҳақиқати мана шунда, дейсан, хотин.\nШимининг тиззаларигача лой бўлган Жаҳонгир ҳансирарди.\n— Адавой, шаҳарда чигиртка йўғ-а?\n— Жуда оз. Бошқа нарса берасан-да. Масалан, гўшт.\n— Аммо-лекин, Жаҳонгирбой, сизниям бу ерга келганингиз зўр иш бўлди!\nБироқ хонада уларни хунук фожиа кутаётган экан.\n— Холик! Холиқ!\nМайна жавоб бермади.\nШунда Қамариддин билан Икрома ҳам хонага киришди.\n— Ада, Холиқ йўқ!\n— Эшик очиқ эканми?\n— Салгина… очиқ экан! Топиб беринг! Сиз чиқаргансиз!\n— Жинни! — Қамариддин шкафни очди. Диван, стол, каравот тагига қаради. Иситгич батареялари орасига боқди. Бурилиб, эшикни очди-ю, итариб ёпди. Эшик зичланиб қолди. — Мана, эшик ёпилди!.. Қаттиқ итарган бўлсам, очилиб қолдимикан, деб ўйладим. — У хотинига тикилди. — Оловиддиннинг иши!.. — Яна ташқарига чиқди. Иккита қўшни ташвишланиб турар эди. — Майна йўқ.\n— Биз ҳам яқинда келдик… Йўқми?\n— Йўқ. — Қамариддин ваннахона томон кетди. Деразага қаради: берк.\nШунда йўлак адоғида Оловиддинхўжа кўринди. Ҳам-ма унга тикилиб қолди. Жаҳонгир йиғлаб юборди:\n— Шу киши ўлдириб қўйган!.. Отган! Оловиддин кўзлари пирпираб:\n— Нима гап? — деди.\n— Тинчлик, — деди Қамариддин. — Майна йўқ, холос. Ерга кирганми, кўкка учганми — йўқ. — Сўнг бирдан кинояли жилмайди. — Ўзлари бир бало қилдиларми-ёв? Айтаверинг… Биз ўлиб қолмаймиз. Фақат болага қийин бўлади-да.\nОловиддин қўлларини ёзди.\n— Ўқиган одамсиз, домла. Ўшанда бу тўғрида гаплашган эдик. Сал аччиқ қилиб чиқдим. Шунчалик ҳам деймайми? Сиз меҳмонсиз, кетадиган одам…\nТопиб бе-ер! Топиб беринг майнамни! — Жаҳонгир қанча кўп йиғласа, майна шунча тез топиладигандек ер тепина бошлади.\n— Ўчир! — деб ташқарига чиқди. Уй биқинига ўтди. Жаҳонгир ҳам чиқиб, ариқ бўйидаги хазонларга тикилди. Яна чинқирди. — Йиғидан нима фойда! — дея бақириб юборди Қамариддин. — Чақирсанг-чи! — Сўнг қўшниларга қараб, «файласуфона», мунғайди: — Бир нарсага меҳринг тушмасин. Тушгандан кейин йўқолиб қолса, ёмон куясан-да.\nБирдан девор устидан овоз эшитилди:\n— Холқ, холқ…\n— Ана! Холи-иқ!\nШу пайт ариқ бўйидаги чинор айрисидан отилиб чиқ-қан бароқ мушук қанотини энди ёзган майнани шарт тишлаб, пастга тушиб кетди. Ариқ ёқалаб ура қочди.\n— Чопинг, адаси!\n— Дада-а!.. Холи-иқ!\nМушук чинорлар ортида кўздан пана бўлди. Лекин майнанинг ноласи баралла эшитиларди:\nМушук майнанинг белидан тишлаганча пиёзпояга қочди.\nҚамариддин симга чалиниб йиқилди. Жаҳонгир дадасидан ошиб, ариқ бўйига бориб қолди. Яна йиғлаб, кесаклар устига ўтириб олди. Қамариддин ариқдан ҳатлаб ўтди.\nУ боғ охирида кеза-кеза ҳориб қайтди. Жаҳонгир ариқ бўйида ўтирганча ҳиқиллар эди.\n— Йўқ, ўғлим. Начора. Бирники ўтдан, бирники сувдан дегандай…\nИкрома ўғлининг билагидан тортди.\n— Бўлди. Бас энди!\n— Холиқ, деди, опа! Бизни чақирди.\n— Мен ҳам эшитдим… Бас энди! Яна битта майна топамиз…\n— Йўқ. Менга Холиқ керак.\n…Қамариддин овқатга зўрға чиқди. Хаёли чалғиганини сезиб: «Унутиш керак энди, — деб уқтирди ўзига-ўзи. — Вассалом. Э, бу оламга нималар келиб кетмайди. — Бу-ку бир майна экан… Одам ўлади! Бутун-бутун халқлар қирилиб кетиши мумкин…»\nИкрома ҳам овқатдан номига татиган бўлди. Оқила опа стол қиррасига қўлини тираб:\n— Мен айтган эдим-ку, айтгандим-а! — деди.\n— Илоё, унинг боласиям шундай…\n— Унда бола йўқ.\nНиҳоят, Икрома ҳам Оловиддинни ичида қарғай-қарғай, эрини уриша-уриша ҳовридан тушди.\nКетадиган кунлари Жаҳонгир яна ариқ бўйига борди.\n«Холиқнинг адаси билан опасиям йиғлаган. Болаларини мушук опқочганини билган». У ариқ ёқалаб жилди. Пиёзпояда тўхтаб қолди. Яна Холиқни топиб олган жойларига келди.\nТепасида чинор шохлари, қушлар чуғурлашар, нозик ҳиддар келар, бироқ Жаҳонгир буларни ҳис этмас, юраккинаси бўм-бўш эди.\nШунда тепадан учиб ўтган майналарга диққати оғди. Назарида, Холиқ ўша куни мана шу девор устига қўниб турганда, шерикларига ўз тилида анча-мунча гапиргандек туюлди. Албатта, «мен Холиқ», деган. Булар бир-бирининг сўзини тушунади-ку! Мениям айтган… «Чигиртка териб берди», деган. «Оловиддин ёмон», деган. «Ҳайдаб чиқариб, деразани бекитиб қўйди», деган…\nМайналарнинг овози энди Жаҳонгирга «Холиқ» бўлиб эшитилди. Кейин: «Албатта-да, — деди яна. — Холиқ дейишяпти… Яхши ўрганмаган-да булар. Улар-гаям кўп-кўп «Холиқ» деса, ўрганиб олишади. Лекин улар билишади: холиқ — яхши дегани. Сизлар — Холиқ. Мен — Холиқ».\nҚўшнилар уларни автобусга кузатиб қўйишди. Улар уйларига етмасдан Қамариддин Тошкентга тушиб-чиқишга аҳд қилди.\n— Бозорга кириб ўтайлик. Уй қоқ-қуруқ, — деди Икрома.\nЖаҳонгир деразадан олисларга боқар, олисларда… холиқлар учиб юрар, ўзаро гаплашишар, Жаҳонгир уларнинг сўзларини тушунар эди.\n← Аввалги Аввалги Шукур Холмирзаев. Олам тортилиш қонуни (ҳикоя)\nКейинги → Кейинги: Шукур Холмирзаев. Янги зот (ҳикоя)


Бишкек мафияга қарши уруш очди\nҚирғизистонлик таҳлилчилар президент Роза Ўтунбаеванинг жиноятчиликка қарши кураш авж олдирилиши ҳақидаги гапларига ишонқирамай қарамоқдалар.\nҚирғизистон ҳукумати уюшган жиноий гуруҳларга қарши кескин кураш бошлади. Бу ҳақда 24 феврал куни Бишкекда ўтган йиғилишда президент Роза Ўтунбаева расман баёнот берди.\nҚирғизистон президенти Роза Ўтунбаева 24 феврал куни жиноятчиликка қарши кураш юзасидан ўтказилган анжуманда сўзлар экан, “Биз шундай ҳаракат қилишимиз лозимки, бунинг оқибатида жиноят олами вакиллари мамлакатда жиноятчилар қонунлари эмас, фақат ягона қонун – Конституция амал қилишини тушуниб етишсин”, деб билдирди.\nПрезидент, шунингдек, қирғиз ҳукумати жиноятчиликка қарши жиддий уруш очганлигини ва бир ой ичида жиноий гуруҳларнинг 80 вакили қўлга олинганини айтиб ўтди.\nҚирғизистон Ички ишлар вазири ўринбосари Мелис Турғанбаевга кўра, мамлакатда тўртта уюшган жиноий гуруҳ ва бу гуруҳларнинг 300 аъзоси мавжуд. Айни пайтда жиноий гуруҳлар аъзолари ва уларнинг бир қатор раҳбарларини қўлга олиш жараёни кечмоқда. Келгусида эса навбат жиноят оламининг ҳукуматдаги вакилларига ҳам етади:\n- Милиция, прокуратура, суд тузилмаларида ҳам жиноят олами вакиллари бор. Ҳозир биз жиноий гуруҳлардаги ижрочилар ва ўрта тоифадаги раҳбарларни қўлга олаяпмиз. Кейинги навбатда жиноий гуруҳлар раҳбарлари қамоққа олинади. Шундан сўнг ҳукумат тузилмаларида жиноят олами билан боғланган шахслар жавобгарликка тортилади, - деди Ички ишлар вазири ўринбосари Мелис Турганбоев.\nҚирғизистонда бир ой ичида жиноий гуруҳ вакилларидан 80 нафарининг қамоққа олингани ҳозирча тахминий рақамдир. Чунки қирғиз матбуоти ҳар куни жиноий гуруҳларнинг камида учтадан аъзоси жиноят устида қўлга олинаётганни маълум қилмоқда. Шу боисдан ҳам мазкур кўрсаткич яна ўзгариши мумкин.\nҚирғиз матбуотининг ёзишича, айни пайтда жиноят олами вакиллари саросимага тушиб қолган ва уларнинг кўпчилиги, жумладан, “қонундаги ўғри” деб айтиладиган Қамчи Кўлбоев ҳам Қирғизистонни тарк этган.\nАммо парламент депутати Туратбек Мадилбеков уюшган жиноятчиликка қарши кураш бир томонлама олиб борилмоқда ва мантиқий якунига етмай қолиши мумкин, деб ҳисоблайди. Унинг фикрича, жиноят оламининг ҳукумат тузилмаларидаги вакилларига қарши кураш жараёни бошланмасидан туриб поёнига етиши мумкин.\n- Жиноят оламининг ҳукуматдаги вакиллари ҳам ҳозир кўринмас урушни бошлаган бўлишлари керак. Ҳукуматда жиноятчилик билан чамбарчас боғланган амалдорлар бор. Улар бу уруш тўла ғалаба билан якунланишига йўл қўймайдилар, - деди депутат.\nСобиқ Ички ишлар вазири Ўмурбек Субаналиев эса қирғиз ҳукумати айни пайтда қўллаётган услуб билан уюшган жиноятчиликни енгиб бўлмайди, деб ҳисоблайди. Унинг айтишича, уюшган жиноятчиликка қарши курашнинг энг самарали усули жиноят оламига алоқадор бўлган яширин иқтисод манбаларини аниқлаш ва уни очиққа чиқаришдир.\n- Ҳукумат Грузияда бўлгани каби жиноятчиликка қарши курашамиз, деб иддао қилмоқда. Бироқ Грузияда “қонундаги ўғрилар” кўп эди. Грузияда “қонундаги ўғри” бўлгани учунгина одамни қамаш мумкинлиги тўғрисида қонун қабул қилинган. Қирғизистонда эса фақат битта “қонундаги ўғри” бор. У ҳам бўлса Қамчи Кўлбоев. У жиноятчиликка қарши уруш очилгач, хорижга қочиб кетган. Уюшган жиноий гуруҳларнинг қолган аъзоларининг асосий қисмини эса ҳозир майда жиноятларда айблаб қамоққа олишмоқда. Улар бу жиноятлари учун енгилгина жазо олишади ва қамоқдан чиқишади. Бу йўл билан уюшган жиноятчиликни енгиб бўлмайди, - дейди генерал Ўмурбек Субаналиев.


09:33, 14.01.2020 // 41949\n732 та бир хил Disney қасрлари бунёд этилган Туркиядаги сирли шаҳар ҳақида (фотомақола)\nТуркияда Disney мультфильмларидаги ҳақиқий қасрлар бунёд қилинган шаҳар мавжуд. Ушбу шаҳардаги саройларни интернет орқали томоша қилганлар бу ҳақиқат эканига ишонмайди. Бироқ бу фотошоп дастурида қайта ишланган суратлар эмас, сеҳр-жоду ҳам эмас — шаҳар ҳақиқатан ҳам мавжуд ва Истанбулдан 200 километр узоқликда, тоғлар орасида жойлашган.\nAdMe.ru нашри «Бурж ал-Бобос» деб номланувчи эртакмонанд шаҳар ҳақида қизиқарли маълумотлар тўплаган. Интернетдаги ҳайратланарли суратлар реал ҳаётдаги кўринишни тўлиқ ифодаси эмас экан.\nСеҳрли саройлар бу ердаги ўзига тўқ ёки бой алоҳида қатлам учун қурилмаган\n2014 йилда қўшни мамлакатлардан келувчи бой туристлар ташрифи учун шаҳар қурилиши бошланди. 732 та Disney саройини ҳашаматли виллаларга айлантириш режалаштирилди. Қурилишга тахминан 200 миллион доллар ажратилди. Режалар оламшумул эди: уйлардан ташқари масжид, савдо маркази, сув ҳавзалари ва турк ҳаммомлари қурилиши режалаштирилганди.\nСаройлар учун ниҳоятда катта майдон ажратилганига қарамай архитектор шаҳарда Европа коттежлар шаҳарчасини бунёд қилишни режа қилган. Эртакнамо виллалар зич жойлашган: уларнинг деразалари бир-бирига қараган. Лекин уйларнинг кўриниши деярли бир хил.\nИнтернетда лойиҳага турлича баҳо берилган\nИжтимоий тармоқларда кўпчилик фойдаланувчилар ушбу режани илиқ қаршилагани йўқ. Суратлар остидаги шарҳларда «Бурж ал-Бобос» лойиҳаси «аҳмоқлик», «хунук», «аянчли» ва ҳатто «қабристон» деб «эътироф» қилинган. Читтаслоу халқаро ҳаракати иштирокчиларига ҳам саройлар комплекси манзур келмаган.\nDisney шаҳарчасининг қурилиши якунланмаган\n2018 йилда қурилиш билан шуғулланган компания касодга учради ва ишлар тўхтаб, шаҳар ҳувиллаб қолди. У вақтда қасрларнинг 587 таси қуриб битказилган, бироқ ташқи кўриниши зўр бўлгани билан деворлар қарийб яланғоч эди. Лойиҳа ички безак ишлари бошланишидан аввал ёпилди. Сеҳрли виллаларнинг ички хона ва йўлаклари қандай бўлиши кутилганини фақат тасаввурда тахмин қилиш мумкин.\nЭртакнинг давоми бўлиши мумкин\nҚурувчилар лойиҳани қайта бошлаш ва якунлаш мумкинлигини тахмин қилмоқда. Қарзлардан қутилиш учун компания 100 та виллани сотиши лозим. Аммо амалда буни уддалаш мушкул вазифа: сарой олишни истаган одамларнинг аксарияти тиккан пулларини қайтаришга уринмоқда. «Бурж ал-Бобос» қачон битиб, фойдаланишга топширилиши номаълумлигича қолмоқда.\n14:28 Кеча // 153004\n08:56, 19.09.2020 // 136123\n23:35, 19.09.2020 // 92335\n13:51 Кеча // 82620\n23:58 Кеча // 83350


Одил Ëқубов оғир аҳволда шифохонада қолмоқда\nОдил Ëқубов мустақилликдан кейин "Эл-юрт ҳурмати" ордени билан тақдирланган.\n“Севимли ëзувчимиз Одил Ëқубов оғир аҳволда касалхонада ëтибди. Докторлар унинг аҳволи анча оғирлигини айтишаяпти. Одил ака¸ шогирдларингиз¸ ўқувчиларингиз Сизнинг тузалиб кетишингизни хоҳлаб¸ Яратгандан Сизга шифо сўрайди."\n"Сизнинг асарларингиз ҳар томонлама мукаммаллиги билан ажралиб¸ ўзбек адабиëтида энг юқори ўринларда туради. Майли¸ ҳозирча Сиздан янги асарлар ëзинг¸ деб сўрамаймиз¸ фақат Сиздан тузалиб кетишингизни кутамиз.”\nБу – Озодлик электрон почтасига 14 декабр куни ўзини Орзугул деб таништирган муштарийдан келган мактуб. Бу хабар ортидан дарҳол таниқли ëзувчи хонадонига сим қоқдик.\nТелефон гўшагини кўтарган Одил Ëқубовнинг турмуш ўртоғи мактубда билдирилган хабарни тасдиқлади.\n- Аҳволлари яхшимас. Ўшанга бир нарса дейишим қийин. Иккинчи стационарда ëтибдилар. Анча нарса безовта қилаяпти. Мен ҳозир кўп нарса гапира олмайман. Реанимацияда ëтибдилар. Унча ëрдам ҳам керак бўлмай турибди. Гапирмаяптилар. Ўзи оëқлари майиб бўлган эди. Биринчи стационарда ëтқизган эдик. “Операция мумкин эмас. Ëшлари тўғри келмайди” деб операция қилишмади. Икки ҳафта ўша ерда ëтиб чиқди. Кейин уйда 10 кунча ëтгандан кейин яна мазалари бўлмай қолди. Кейинги сафар иккинчи стационарга олишди. Яхши қарашаяпти. Фақат ўшаларнинг парвариши билан турибдилар. Бизлар ҳам борамиз¸ кетамиз¸ борамиз¸ кетамиз. У ëқда 5-10 минутдан ортиқ ушлаб турмайди. Уйга олиб келиб ўзимиз давом эттирайлик десак¸ хавфли¸ дейди ëзувчининг турмуш ўртоғи хавотир тўла бир оҳангда.\n83 яшар таниқли ëзувчи кўп йиллардан бери Ўзбекистондаги тантана ва тадбирларда кўринмай қолган¸ оммавий ахборот воситаларида ҳам чиқиш қилмай қўйган эди.\nБуни айрим манбалар¸ Одил Ëқубовнинг аксар ижодкорлар каби Оқсаройга маддоҳлик қилмаëтгани¸ аксинча¸ халқнинг бугунги ташвишидан самимий изтироб чекаëтгани билан изоҳлаëтган эдилар.\nОзодликда тез-тез фикр билдириб турган таниқли ëзувчи бундан бир йилча аввал¸ туркий халқларнинг буюк ëзувчиси Чингиз Айтматов ўлими муносабати билан гапирган эди.\n- Аллоҳ таоло Чингизга шундай катта бир истеъдод инъом этган эдики, нима ҳақида ëзмасин инсонни қалбидаги энг нозик торларигача черта олар, агар қайғу ҳақида гапирса йиғлатмасдан қўймас, агар кулдиргиси келса, қотириб-қотириб кулдирар эди.\nУ буюк инсон эди. Оламга 1000 йилда, балки 10.000 йилда бир маротаба келадиган буюк инсон эди. Бирор мамлакат йўқки, Чингизни ўқимаган, инсон йўқки, унинг дардли онларни тасвирлаганда йиғламаган, кулгили нарсаларни айтганда кулмаган. У бизнинг дўстимиз эди. У душманимиз эмас эди. У келиб, шу ерда 10-15 кунлаб ëтиб, Ўрта Осиë халқлари бошини бириктириш ишига озгина бўлса ҳам хизмат қилай, дейдиган одам эди. У ўзбек халқининг бутун ташвишлари, бутун қийинчиликлари, бутун азобу роҳатларини - ҳаммасини билар эди¸ деган эди Чингиз Айтматовга айтган алвидосида Одил Ëқубов.\n“Улуғбек хазинаси”¸ “Диëнат”¸ “Кўҳна дунë” каби мажҳур романлар муаллифи бўлган Одил Ëқубов¸ узоқ йиллар Ўзбекистон адабиëти ва санъати газетасига бош муҳаррирлик қилди¸ Ўзбекистон Ëзувчилар уюшмасига раислик қилди; "Ўзбекистон халқ ëзувчиси"¸ "Ҳамза" ва "Эл-юрт ҳурмати" мукофоти ва орденлари билан тақдирланди.\nОзодлик таҳририяти ҳам¸ ўзбек отахон адибининг минглаб мухлислари каби Одил Ëқубовнинг тезроқ тузалишини тилаб қолади.


Грузия мухолифати ҳукуматни айбламоқда\nГрузия мухолифати ҳукуматни ўтган йил Россия билан рўй берган ҳарбий можарога оид эълон қилинган мустақил ҳисобот натижаларини бузиб кўрсатишда айблади.\nМаълум бўлишича, ҳукумат ҳамда давлат телевидениелари Европа иттифоқи томонидан чоршанба куни эълон қилинган ҳисоботда август ойидаги ҳарбий можаро учун Россия айбдор деб топилди, дея хабар тарқатган.\nБироқ мухолифат етакчиси Нино Буржанадзе сўзларига кўра, расмий Тбилиси ҳисоботдаги муҳим ҳақиқатни яширишга уринмоқда.\nШвециялик дипломат Ҳейди Таглиавини етакчилигида тайёрларган ҳисоботда айтилишича, Грузия ўзининг айирмачи ўлкаси саналган Жанубий Осетия ҳудудига уюштирган “оқлаб бўлмас” ҳужум билан ҳарбий можарони келтириб чиқарган. Бундан ташқари ҳисобот муаллифлари Грузия ва Россия халқаро қонунларни бузган, деган хулоса чиқарди.


Ўзбекистонлик спортчилар Токио Олимпиадасига 500 қути палов олиб боргани маълум бўлди — Sof.uz\nЖАҲОН 232,036,702 208,660,660 4,753,708\n31.07 18:58 268 Ўзбекистон\nЎзбекистон терма жамоаси спортчилари Токиода бўлиб ўтадиган Олимпия ўйинларига ўзбек палови ва нон олиб борган.\nБу ҳақда “ТAСС” хабар берди.\nЯпония пойтахти Токио шаҳрида давом этаётган ёзги Олимпия ўйинларида иштирокини бошлаган ўзбекистонлик спортчилар кунчиқар мамлакатга 500 қути палов ва нон олиб борган.\n«Биз Самарқанд услубига хос бўлган анъанавий паловимизни олиб келдик. Ҳаммаси бўлиб 500 га яқин қути. Шунингдек, биз 200 га яқин нон ва мол гўшти олиб келганмиз. Буларни Олимпия қишлоғидаги бошқа спортчилар билан бўлишамиз, масалан, яқинда рус спортчиларига бир нечта нон улашдик», — дея таъкидлаган Ўзбекистон Олимпия терма жамоаси делегацияси “ТAСС”га берган интервюсида.\nЎзбекистонлик спортчилар Токио ўйинларида иккита медални қўлга киритди. Улуғбек Рашидов таеквондо бўйича Олимпия чемпиони бўлган бўлса, дзюдочи Давлат Бобонов бронза медалини қўлга киритди. Олимпиадада Ўзбекистон терма жамоасида жами 71 нафар спортчи иштирок этмоқда.\n24.09 08:33 761\n23.09 17:47 646\n23.09 08:41 632\n23.09 12:31 575\n22.09 20:54 554\nБугун, 17:19 17 Жаҳон\nБугун, 17:13 15 Ўзбекистон\nБугун, 17:11 61 Ўзбекистон\nБугун, 17:08 21 Ўзбекистон\nБугун, 17:03 215 Ўзбекистон


Дональд Трампни тўхтата олишадими? Валентин Зориннинг охирги мақоласи - 28.04.2016, Sputnik Ўзбекистон\n1948 йилдан 2016 йилга қадар собиқ СССР ва Россияднинг ахборот воситаларида журналист ва сиёсий шарҳловчиси бўлиб ишлаб келган Валентин Зорин 27 апрел куни 91... 28.04.2016, Sputnik Ўзбекистон\n12:59 28.04.2016 (янгиланди: 14:26 28.04.2016)\n© Sputnik / Екатерина Чеснокова / Фотобанкка ўтишДональд Трамп Москвада "Мисс Вселенная 2013" конкурсида\n1948 йилдан 2016 йилга қадар собиқ СССР ва Россияднинг ахборот воситаларида журналист ва сиёсий шарҳловчиси бўлиб ишлаб келган Валентин Зорин 27 апрел куни 91 ёшида оламдан ўтди. Этиборингизга Зориннинг охирги мақоласини келтирамиз.\nТОШКЕНТ, 28 апр – Sputnik. Айни дамда АҚШда президентлик курсиси учун ашаддий пойга кетмоқда. Охирги 20 йилдан буён мамлакатни бошқараётган Республикачилар ҳукуматни йўқотиши мумкин. Буни олдини олиш учун, улар нима қилиб бўлса ҳам Дональд Трампни тўхтатишга ҳаракат қилишади, деб ҳисоблайди “Россия сегодня” ахборот агентлигининг сиёсий шарҳловчиси Валентин Зорин.\n© Sputnik / Сергей Гунеев / Фотобанкка ўтишВалентин Зорин во время церемонии вручения государственных наград в Кремле\nВалентин Зорин во время церемонии вручения государственных наград в Кремле\nАҚШнинг Республикчилар партиясида ҳамма нарса остин устун бўлиб кетди. Улар кутилмаганда ҳокимиятдан ҳам мамлакатда бўлган таъсиридан ҳам ажралиб қолишлари мумкин.\nПрезидент сайловлари улар режалаштиргандан бошқача йўл билан кетди. Республикачилар узоқ вақт таёрлаган номзодлар лидерлик қилиш ўрнига, бир чеккада қолиб кетишди.\nБунинг сабаби эса, республикачилар партияси раҳбарияти ва уларнинг қудратли ҳомийлари учун ҳам бегона бўлган бир ёрқин характерли бойвачча бўлиб чиқди. Феврал-мартда бўлиб ўтган дастлабки сайловлар натижасида АҚШнинг ярмидан кўп штати 60 ёшли миллиардер Дональд Трампга овоз беришди.\nАҚШда президент сайлови тўғридан-тўғри бўлиб ўтмайди. Президентни Конвент сайлайди. Конвент дастлабки сайловлар (праймериз) асосида мандат олган аъзолари йиғини. Бугунги кунга келиб шуни айтиш мумкин-ки, Трампни кўплаб партия аъзолари қўллаб қувватламоқда. У Конвентда етарлича овоз йиғиш имконига эга ва республикачиларнинг “Трампни тўхтатиш” шиорини амалга ошириш жуда қийин.\nТрампнинг муваффақияти, менинг фикримча, миллионлаб сайловчилар олдида унинг бетарафлиги. У Вашингтондаги бошқарувчи элита олдида ҳам, молия ва саноат элитаси олдида ҳам – бегона.\n© PHOTO DESK / AFPКандидаты в президенты США Дональд Трамп и Хилари Клинтон\nЛекин ҳукуматни бошқаришга ўрганиб қолган республикачилар қўл қовуштириш ўтиради деб ўйлаш хато бўлади, албатта.\nУлар июнда бўлиб ўтадиган Конвентда Трампни ағдариб ташлашга ҳаракат қилишади. Бунинг учун овоз беришда Трамп ҳаммадан кўп овоз олмаслиги керак. Бунда улар бошқа кандидатлар ахтаришига тўғри келади.\nЛекин республикачиларнинг яна бир текширилган услуби бор. 2000 йилги президент сайловини эсласак, унда сайловчилар энг кўпи Демократик партия аъзоси Альберг Гор учун овоз беришган эди. Ўшанда республикачилар овозларни қайта ҳисоблашни талаб қилишди. Бошқа жойда эмас, айнан Флорида штатида. У ерда эса ҳозирги омадсиз номзод Джеб Буш губернатор эди. Айнан у овозларни қайта ҳиcоблашга бош бўлди, ва натижада унинг акаси Джордж Буш ғолиб чиқди.\nШундан кейин АҚШни саккиз йил давомида, аслида сайловда мағлуб бўлган, Джордж Буш бошқарган эди.\nВа ниҳоят, мен шахсан ўзим гувоҳ бўлган, 1968 йилги президент кампаниясини ҳеч эсимдан чиқара олмайман. Ўшанда мен мухбир сифатида Роберт Кеннедини сайлов кампаниясида кузатиб борардим. У дастлабки сайловларнинг барчасида ғолиб чиқиб президентликка номзод бўлганди.\nУнинг ғалабасига ҳеч ким шубҳа қилмасди. 1968 йилнинг 5 июнь куни Лос-Анжелесдага “Амбассадор” меҳмонхонасининг залида Роберт Кеннеди ажойиб нутқ сўзлади ва парда ортига йўл олди.\nБир дақидадан сўнг ҳамма ўқ овозини эшитди. Роберт Кеннедига бошининг орқа томонидан ўқ теккан эди. Ўқ теккан жой атрофидаги куйиш излари унинг яқин масофадан туриб отиб ташланганининг белгиси эди. Буни амалга оширган шахс эса – унинг тан соқчиси ФБР ходими бўлган.\nБундай мудҳиш воқеаларни такрорланишини ҳеч ким истамайди, албатта. Мен кўплаб АҚШ президентлари сайловини яқиндан туриб кузатиш имконига эга бўлганман ва бу борада орттирган тажрибамга таяниб шуни айтишим мумкин-ки, улар ҳар доим ҳам демократик ва ҳалол ўтмаган.\nБугунги кунда, ўта қизиққон давом этаётган президент пойгасининг асосий жумбоғи – республикачилар Дональд Трампни тўхтата оладими?


Бектемир Мелиқўзиев 4 йилга дисквалификация қилинди - YANGILIK .RU yangilik.ru\nЎзбекистон Миллий антидопинг агентлигига Халқаро бокс федерацияси (AIBA)нинг берган расмий хабарномасига кўра, ўзбекистонлик боксчи Бектемир Мелиқўзиев тўрт йил муддатга дисквалификация қилинди.\nСпортчи 2020 йил 16 февралдан бошлаб 2024 йил 15 февралга қадар барча спорт мусобақаларида (миллий ва халқаро чемпионатлар, турли ўйинлар в.х.к) иштирок этиш ҳуқуқидан маҳрум этилди.\nАлоҳида таъкидлаб ўтиш лозим, 2020 йил 16 февралдан бошлаб мусобақаларда олган барча медаллари ва рейтинг очколари бекор қилинди. Шу билан бирга, Бутунжаҳон антидопинг кодексига кўра, Б.Мелиқўзиевнинг профессионал боксда чиқишларини давом этиши ёки этмаслиги тегишли Халқаро профессионал бокс ташкилотининг қарорига боғлиқ бўлади. Агар рухсат берадиган бўлса, дисквалификацияси тугагунгга қадар фақатгина профессионал боксда жанг ўтказиши мумкин.\nЭслатиб ўтамиз, дастлаб Бектемирдан олинган допинг-синамасида “фуросемид” тақиқланган моддаси аниқланган бўлиб, у 2018 йил 28 февралдан бошлаб 2020 йил 27 февралгача 2 йиллик дисквалификация билан жазоланганди. Спортчи томонидан кейинги антидопинг қоидалари бузилиши дастлабки белгиланган жазо муддати ичида, яъни 2019 йил 30 сентябрда содир этилиб, унда ADAMS тизимида боксчининг ўзи киритган манзили бўйича етиб келишган допинг-назоратчилари кўрсатилган манзилда боксчи бўлмаганлиги учун ундан режали допинг-синамани олишолмаган. Худди шу вазият яна икки маротаба – 2019 йил 21 октябрь ва 2020 йил 16 февраль кунлари такрорланган.\nБутунжаҳон антидопинг кодексининг 2.4-моддасига асосан, бу турдаги антидопинг қоидабузарлик учун 2-йиллик дисквалификация жазо чораси қўлланилган. Лекин кейинги антидопинг қоидабузарлик аввалги антидопинг қоидабузарлик учун белгиланган муддат ичида содир этилган бўлса, бунда кейинги антидопинг қоидабузарлик муддати икки баравар кўпайтирилади. Шу сабабли, Мелиқўзиевга жами 4-йиллик дисквалификация белгиланди\n«Бунёдкор» стадиони яна эски номига қайтди. «Миллий» номи олиб ташланди\nТошкентда ММА бўйича 300 миллион сўмлик ютуқ фондига эга Гран-При ташкил қилинади


Дурдона Қурбонова санъатдан нималар топгани ва йўқотганини айтди - ShouBiz.uz\nИнтервью 14:00 | 18.5.22\nДурдона Қурбонова санъатдан нималар топгани ва йўқотганини айтди\nШунингдек, у нималар йўқотганини ҳам таъкидлади\nАктриса, хонанда Дурдона Қурбонова YouTube’даги «Intervyu Tv» лойиҳасига берган интервьюсида санъат ортидан нималар топганини ва йўқотганини айтди.\nУнинг сўзларига кўра, касби ортидан шон-шуҳрат, танишлар орттирган. Қаергадир борса, номига қараб ҳамма таниб, ҳурмат қилади. Шунингдек, актриса машҳур бўлганидан кейин ҳақиқий инсонлар, самимиятни ва оқибатни йўқотган.\n«Актриса сифатида шон-шуҳрат, танишлар орттирдим. Қаергадир борсак, ҳамма танийди ва ҳурмат қилади. Номга қараб кутиб олишади. Инсон сифатида самимиятни, ҳақиқий инсонлар ва оқибатни йўқотдим. Оддий одам бўлсангиз сизга ўзингизга яраша муомала қилади. Дурдона Қурбонова бўлганим учун кимдир мендан нимадир кутади ва ёнимда юради», — дейди актриса.\nАввалроқ Шаҳзода Муҳаммедова 2021 йилда йўқотганлари ва топганлари ҳақида маълумот берганди. Актриса 2021 йил давомида йўқотганларидан топганлари кўп бўлганини айтди. У ҳар йили йил сархисобини қилади. Шаҳзода Муҳаммедова 2021 йил «Shakhzoda Atelier» модалар уйининг 15 йиллик 3 қаватли биносидан кўчди. У бино отасининг мулки бўлган. Шу сабабли дизайннернинг турмуш ўртоғи унга бошқа жойга кўчишини айтган. Шунингдек, актрисанинг 4,5 миллион обуначиси бўлган Instagram саҳифаси шу йил блокланиб қолганди. Шаҳзода Муҳаммедова севимли телефонини ҳам йўқотганини таъкидлаганди.\nШу билан бирга, у топганларини ҳам санаб ўтди. Улар орасида янги уйга кўчгани, эри янги машина совға қилгани, Дубайга қилган оилавий саёҳати бор. Дизайнер кариерасидаги эришган ютуқларини ҳам санаб ўтди. Уларга Италиядаги мода ҳафталигидаги, «Korkut ata» кино фестивалидаги иштироки ҳамда қизи Милананинг номига очилга «Milana Couture» брендига асос солганини киритди.\n«Мен ҳар йилимни сархисоб қилган ҳолда йилдан йилга ўсишга ҳаракат қиламан. Ўтгаётган 2021 йилда йўқотганларим кўп бўлди ва топганларим ҳам.\n1.’Shakhzoda Atelier’ модалар уйининг 15 йиллик фаолият юритган 3 қаватли ишхонамдан минг афсуски кетдим. Чунки у бино ота уйимнинг мулки бўлгани учун турмуш ўртоғим у ерда ортиқ ишлашимни истмади. Шу туфайли турмуш ўртоғим менинг фирмамни бошқа бинога кўчирди. 2022 -йилда ўзи янги бино сотиб олиб совға қилишни вада қилди.\n2.Instagram’да 4 ярим миллионта кузатувчиларига эга шахсий саҳифамни йўқотдим. Бу мени севган шунча инсон йўқолди дегани. Аммо 542 мингта янги, жонли обуначилар топдим. Сизлар мени энг севган ва вафодорларимсиз. Чунки мени қидириб топиб, содиқ бўлиб кузатишда давом этаяпсиз .\n3.Севимли янги телефонимни йўқотдим.\nТопганларим 2021 йил\n1.Орзуимдаги ‘Cambridge’ ресиденcэ янги уйларига турмуш ўртоғимнинг ташаббуси билан кўчиб ўтдик.\n2. Турмуш ўртоғим янги автомобиль совға қилди.\n3.Дубаи шаҳрига саёҳат қилдик.\n4.Италиянинг Милан шаҳрида бўлиб ўтган модалар намойишида либослар коллекциямни намойиш этдим.\n5.Истанбул шаҳрининг ‘Korkut ata’ кино фестивалида иштирок этдим.\n6.Қизимнинг номига ‘Milana Couture’ брендига асос солдим ва она-болалар либосларини ишлаб чиқардим, кўплаб мижозларга эга бўлдим.\nАлҳамдулиллаҳ йўқотганларим 3 та бўлса топганларим 6 та экан бу дегани мен тўхтамадим, синмадим аксинча ўсаяпман ва давом этаяпман. Илоҳим ҳар биримизни Оллоҳ қўлласин ва 2022 йил бизга янада баракали келсин йўқотганларимизни ўрни тўлсин ва муваффаққиятли йил бўлсин. Ҳеч ким бетоб бўлмасин, оила аъзоларимиз омон бўлсин ва бахтли бўлсин. Мен ишонаманки, мени айни дамда ўқиб турган сиз азиз кузатувчимга ҳам янги йил жуда зўр келади ва орзуингиз ушалади. Ишонинг ҳали ҳаммаси олдинда сиз энг зўр инсонсиз! Нима орзуларингиз бўлса намозда Оллоҳдан сўранг ва дафтарга шукрона ёзиб юринг ва ниятларингизни муҳрланг. Мана кўрасиз у албатта ушалади», — деб ёзади Шаҳзода Муҳаммедова Instagram саҳифасида.\nПубликация от Shaxzoda Muxammedova (@shaxzoda__mukhammedova)


Нега чақалоқлар кўчага ташлаб кетилаяпти? - SanjarSaid\n3 й. аввал\tМулоҳаза238\nБир вақтлар дунё хабарларини кузатар эканмиз, янги туғилган чақалоқларнинг кўчага, чиқиндихонага ёки ҳожатхоналарга ташлаб кетилгани тўғрисидаги янгиликлардан жунбушга келганмиз. Бу ноинсоний ишга қўл урганларни қоралаган, айблаган эдик. Бироқ, минг афсуски, ўз юртимизда ҳам шу каби ҳолатлар тез-тез содир бўлмоқда.\nКуни кеча ана шундай хабарлардан бири Ўзбекистон аҳлини қалқитиб юборган бўлса ажаб эмас. Бу сафар 1 апрель куни тунги 10 лар атрофида Тошкентнинг Чилонзор тумани 17-мавзеда дунёга келганига эндигина 7-10 кун бўлган қиз чақалоқ кўчага ташлаб кетилгани хабар қилинди. Бу йил бошидан бери Тошкентда чақалоқларнинг ташлаб кетилиши билан боғлиқ ОАВга маълум тўртинчи, Ўзбекистондаги бешинчи ҳодиса бўлди. Ундан аввалроқ, аниқроғи 13 мартда Сергелида, 5 март куни Наманганда (ҳожатхона ўрасига) ва Сергелида, 30 январь куни яна Сергелида (сумкага солинган ҳолда) мурғак гўдаклар оналари томонидан воз кечилди.\nСергелида чақалоқ ташлаб кетилган чиқиндихона.\nНима учун бу каби ҳодисалар сони ортиб бормоқда? Янги туғилган чақалоқларни кўчага ташлаб кетишга ҳадди сиғаётганлар кимлар? Уларнинг ёши нечида, оилавий аҳволи, шароити қандай? Болани боқа олмасликдан қўрқиб уни кўчага ташлаб кетаяптими ёки бир вақтлар қўл урган гуноҳ-маъсиятнинг аччиқ мевасини татишга юзи чидамай, қилмишларини яшириш учун жигарбандидан воз кечаяптими? Нега кўчага, ожиз ва ҳимоясиз ҳолда ташлаб кетаяпти? Болалар уйлари, тиббиёт муассасалари ва бошқа ишончли жойда қолдиришнинг иложи йўқми, бундай ишга қўл уришга қарор қилганларнинг шахси сир сақланишига кафолат йўқми?\nАслида бу каби ҳодисаларнинг келиб чиқиш сабаблари инсонларнинг иймон-эътиқоддан узоқлашиши ёки узоқлаштирилиши, таълим-тарбия ва одоб-ахлоқдаги бўшлиқлар ва узилишлар билан боғлиқ. Аммо бу ҳақда гапирсангиз, «биз дунёвий давлатда яшаяпмиз. Ҳар ким истаганича яшаши, хоҳлаган ишини қилиши мумкин, энг муҳими – ўзгаларнинг ҳуқуқлари, қонун меъёрлари бузилмасин», – дейдиганлар топилади. Нима ҳам дердик. Бу ҳаётдан ҳамма ўзи экканнинг мевасини ўзи ейди. Аммо мени кўчаларга ташлаб кетилаётган бегуноҳ гўдакларнинг қисмати кўпроқ ташвишга солаяпти. Улар ҳар доим ҳам соғ-саломат ҳолда топилиб, давлат ёки яхши одамлар қарамоғига топширилаётгани йўқ афсуски. Бир гўдакнинг бу ҳолда ҳаётдан кўз юмишига бефарқ қараб бўлмайди ахир.\nМайли, Ўзбекистон дунёвий давлат бўлақолсин. Аммо дунёвий давлатларда барчанинг ҳуқуқ ва эркинликлари кафолатланишини ҳам инобатга олайлик. Ёшлар жинсий алоқага киришишга тайёр бўлса ҳам «қонуний никоҳ қуришга тайёр бўлмас экан», эрта никоҳ, эрта ҳомиладорликка жиддий курашилар экан, жинсий тарбия, исталмаган ҳомиладорликдан сақланиш усуллари ва воситалари ҳам кенг тарғиб қилинсин, зино уят бўлмас экан, контрацептик воситаларни сотиб олиш ва улардан фойдаланиш ҳам уят иш ҳисобланмасин. Бу бўйича маълумот, маслаҳат, моддий ва маънавий ёрдам олиш йўллари осон, бепул ва мутлақо аноним бўлсин, бир ҳудуддаги шифохонага боришдан уялувчиларга бошқа ҳудудлар мутахассисларининг консультация бериши йўлга қўйилсин (аслида эрга тегмаган қизларнинг бошқа туманга бориб аборт қилдиришлари одатий ҳолга айланган ҳозирда), жинсий муносабатларга киришиш ёшига етган йигит ва қизлар мактаб ёшиданоқ сақланиш воситаларидан тўғри ва самарали фойдаланиш кўникмасини эгалласин.\nЕвропа мамлакатларида тиббиёт муассасалари, болалар уйлари ва нодавлат ташкилотлар биносида ташкил этилган боласидан воз кечишни истаган оналар учун махсус бэби-бокслар. Бунда онанинг исм-шарифи ва бошқа маълумотлари сўралмайди.\nЯқинда Канаданинг Калгари шаҳрида истиқомат қилаётган ҳамюртимиз Фарҳод Файзуллаев Ўзбекистонда чақалоқларнинг кўчаларга ташлаб кетилаётганига муносабатини билдириб, хориждаги ҳолатни намуна қилиб келтирган эди. Ўз фарзандини шифохона олиб борган юртдошимиз шундай ёзади:\n«Поликлиника ҳомиладорлик тестидан бепул ўтиш, тери-таносил касалликлари учун анализ топшириш, «авариявий» контрацептик воситаларни олишни таклиф қилмоқда. Ва буларнинг барчаси конфеденциал (мурожаат қилувчининг шахси сир сақланади – блогер изоҳи), деб алоҳида ёзишибди улар».\nФото: Фарҳод Файзуллаев.\n«Кеча «Дарё»да Сергелида сўнгги уч ой ичида ташлаб кетилган учта кўдак ҳақидаги мақолани ўқидим. Ўйлайманки, бу муаммони «маънавият», генекологларнинг қизларнинг бокиралигини текшириш учун коллежларга ташриф буюриши, оммавий сўкиш, стигмация (тамға босиш – блогер изоҳи) билан ҳал қилиб бўлмайди», – дея давом эттиради у.\nМактаб ва коллежларда сексуал саломатлик дарсларини киритиш лозим. Эрта жинсий алоқаларнинг қандай хатарлари борлиги, қандай касалликларни юқтириб олиш мумкинлиги айтилиши керак. Презервативлар нима экани ва қандай ҳимояланиш кўрсатиб берилиши керак. Ҳимояланган ёки ҳимояланмаган ҳолда жинсий алоқа содир бўлган бўлса, маслаҳат, контрацептивлар учун қаерга бориш, умуман нима қилиш кераклиги тушунтириб берилиши зарур.\nОқибатлари ҳақида ўйламасдан ҳимояланмаган жинсий алоқа билан шуғулланаётган қизлар эса бу ҳақда айтишдан қўрқиб (ота-оналарга айтиб бўлармиди, ўлдиришади), туғишади ва кейин, мана чақалоқни ташлаб кетишмоқда».\nМен ҳам Фарҳод Файзуллаевнинг таклифларини қўллаб-қувватлайман (гарчи «маънавият» ҳақидаги гапларига қўшилмасам ҳам). Айтиш керакки, бу борада жуда кўп иш қилинаяпти. Интернетда қидирувга берсангиз, минглаб тадбирлар, тушунтириш ишлари олиб борилгани ҳақидаги хабарларни ўқийсиз. Аммо содир бўлаётган воқеалар бу каби ишлар самарали ташкил этилмаётгани, ўз манзилига етиб бормаётгани, жуда кўп камчилик ва нуқсонларга йўл қўйилаётганидан далолат бермоқда. Назаримда жинсий тарбия борасида тушунарлироқ ва очиқроқ гапириш вақти келди.\nApr 4, 2018 sanjarsaid\nУмиджон 3 й. аввал\nАссалому-алайкум Санжар ака!\nМактаб коллежларда «Презервативлар нима экани ва қандай ҳимояланиш кўрсатиб берилиши керак» – буларни ургатсак, бизда биринчи кеча «бокиралик» деган нарсалар йук булиб кетади. Хозирги ёшларга презервативни ургатсак, уларнинг купчилиги «синаб куришга» интилади ва бир марта жинсий алокани лаззатини тотгандан сунг, умуман тухтаб булмайди! Айникса, интернет олами ривожланган даврда бу аянчли окибатларга олиб келади. Буларга карши факат ва факат марифат билан курашиш лозим, мактаб-коллеждаги ёшлар билиши керак: «зино нима, унинг окибатлари кандай? Зинодан тугилган болалардан нималарни кутиш мумкин, кандай ёмонликларни келтириб чикаради? Ислом дини тушунтиришимиз керак, » Шулар хакида батафсил маълумот беришимиз керак ва лозим!


Kasalliklar bo'yicha barcha ma'lumot ҚИШ ФАСЛИДА ҚАНДАЙ ОВҚАТЛАНИШ КЕРАК? » DAWO.UZ\nАгар қиш фасли ўз табиатида боқий турса (яъни қиш қишлигини қилса совуқ ва қор мўътадил даражада бўлса)бу фаслда овқатнинг иссиқлиги кучлироқ ва қуйиқроғини исътемол қилиш лозим. Шунинг учун табиблар бу фаслда қовурдоқлар, палов ва бошқа оғир хазмли овқатларни истъемолини кўпроқ тавсия қилишган. Бунга сабаб ташқи мухит хароратини паст бўлиши натижасида томирлардаги хилтлар миқдори камаяди. Соддароқ тушунтирсак организм ўзини меёрий хароратини сақлаш учун катта миқдорда энергия сарфлайди.Шу билан бирга катта миқдорда энергияни сақлаш учун қишни совуғида териларимиз буришиб ёрила бошлайди. Бадан харорати ичкарига қамалгач (йиғилгач) меъда харорати баланд ва хазм қобиляти кучли бўлад, овқатни тезда хазм қилиб ичакларга ўтқазади. Агар меъда бўш бўлса, унга бошқа моддалар йиғилиб, кўпгина офатларга сабаб бўлиши мумкин. Шунинг учун қиш фаслида бошқа фаслларга нисбатан иштаха ва хазм кучлироқ бўлади.Бинобарин қуйиқ таом ейилса, уни хазми учун хазм қилиш қуввати кўпроқ машғул бўлиши билан бошқа кўп овқатдан озод бўлади, хамда, қуйиқ овқатнинг хазмига қодир бўлади. Қиш фаслида сабзовотлардан карам, петрушка, қизилча кўпроқ истеъмол қилиш керак.Чунки карам ва қизилча ғализ ва иссиқликдир. Петрушка тешикларни(тиқилмаларнин) очувчи ва хилтларни юмшатувчидир. Шунинг ёдда тутиш керакки, қиш фаслида овқат миқдорини ошириш лозим бўлгандай риёзат (харакат)ва мехнат миқдорини ҳам ошириш керак. Шунда организм қўйилган хилтларни латиф ва оқувчан қилиб, эриб тарқатишга қобилятли бўлади ва турли касалликларнинг ривожланишини профилактикаси бўлади.


Жиззахда мактаб директорининг ўринбосари Telegram’даги ёзишмалари сабаб хотинини пичоқлаб ўлдирди - Terabayt.Uz\nЖиззахда мактаб директорининг ўринбосари Telegram’даги ёзишмалари сабаб хотинини пичоқлаб ўлдирди\nЖиззах вилояти Дўстлик туманидаги умумтаълим мактабида директор ўринбосари лавозимида ишлаб келаётган 35 ёшли Ҳ.М шу йилнинг 31 март, чоршанба куни 28 ёшли хотинини пичоқлаб ўлдирди. Бу ҳақда туман Жиноят ишлари бўйича Мирзачўл туман суди раисига таяниб, «Xabar.uz» маълум қилди.\nХабар қилинишича, воқеа соат тонгги 4:30 атрофида, ижарада яшаб келаётган хонадонда содир бўлган. Аниқланишича, эр турмуш ўртоғи М.М.нинг Telegram мессенжеридаги ёзишмаларини ўқиб қолиб, ўрталарида жанжал келиб чиққан. Оқибатда Ҳ.М. уйнинг меҳмонхонасида ўткир тиғли ошхона пичоғи билан хотинининг чап бўйин соҳасига икки маротаба уриб, уни қасддан ўлдирган.\n#Telegram #Telegram Desktop #иловалар #мессенжер #Ўзбекистон #Telegram X #жиноятчилик


Севара Назархон ўзбекистонлик ҳамкасблари, кинода роль ижро этиши ва оналик бахти ҳақида\nТашкент +4° Wed 03:36\nОБ-ҲАВО МАЪЛУМОТИ. Эртага ҳаво бироз булутли бўлади\nЭнди мақсадли қабулга топшириш учун ўша ҳудуднинг дипломи талаб этилмайди\n5 ташаббус ҳақида шеър ўқиган ўқувчига Президент совғаси – “Кобальт” автомобили топширилди\nТеглар: Кино, Аёл, Она\nДобавлено: 29.09.2016, 16:46\nЎзбекистонда хизмат кўрсатган артист Севара Назархон “Даракчи” газетаси интервью берди. Хонанда билан суҳбатни қуйида ўқишингиз мумкин.\nБилишимча, сиз айни кунларда янги альбом устида иш олиб боряпсиз...\n— Гапингиз тўғри, биз ижодкорлар мухлисларимизга қўшиқларимизнинг сарасини илинамиз. Янги альбомга келсак, у деярли тайёр. Аммо тақдим этиш санаси ҳозирча ноаниқ. Бу борада ҳали бир тўхтамга келмадик.\nЯнги мусиқий тўпламдан ўрин олган барча қўшиқларимнинг мусиқасини ўзим ёздим. Бу ҳақдаги батафсил маълумотларни мунтазам равишда ижтимоий тармоқлардаги шахсий саҳифам орқали бериб боряпман.\n— Ўзбек ижодкорларидан кимлариннг қўшиқларини эшитасиз?\n— Миллий қўшиқларимизнинг ўзига хос, ҳеч қаерда учрамайдиган оҳангини соғинаман. Бундай пайтларда одатда Таваккал Қодировнинг ижодига мурожаат этаман. Шоу бизнесимиздаги хонандаларнинг ижодини камдан кам эшитаман. Охирги марта хонанда Шаҳриёрнинг альбомини тингладим. Тўплам ҳали охиригача тугалланмаган бўлса-да, кўп томонлама менга маъқул бўлди. Шаҳриёрнинг ёши улғайгани қўшиқларидан сезилиб турибди.\n— Ўзбекистонда хизмат кўрсатган артист Рашид Холиқов, «Сетора» гуруҳининг биринчи таркиби билан куйлаган дуэтларингиз жуда машҳур бўлганди. Яна кимлар билан ҳамкорлик қилишни истардингиз?\n— Агар бир тинглашнинг ўзида қўшиқни «севиб» қолсам ва дуэтдошим ҳаққоний куйлай оладиган ижодкор бўлса, таклифларни қабул қиламан.\n— Масалан, Жаҳогир Отажонов?\n— Нега энди йўқ?! Бўлиши мумкин.\n— Актриса Асал Шодиева сизнинг ижодингизни кузатиб туришини ижтимоий тармоқлардаги суратларидан билдириб туради. Сиз ҳам унинг ижросидаги фильмларни томоша қиласизми?\n— Асал жуда ёқимтой актриса. Самимиятини ва очиқкўнгиллигини ҳурмат қиламан. У билан суҳбатлашиш ёқади. Аммо фильмлари ҳақида ҳеч нарса деёлмайман.\n— Россия телеканалларининг бирида «Точь-в-точь» лойиҳасида иштирок этдингиз. Ушбу лойиҳадан актёрлик маҳоратингиз кучли эканлигини сездик. Кино санъатида ҳам ўзингизни синаб кўриш ниятингиз борми?\n— Баъзида ижодий режаларимни хаёлан кўз ўнгимдан ўтказаман (ўйланиб). Лекин сира кинода ўзимни тасаввур этолмайман. Чунки актёрлик маҳоратимни унчалик юқори баҳоламайман. Аммо маҳоратли режиссёр ва яхши сценарийли фильмга таклиф этишса, бир мартагина ўзимни синаб кўришим мумкин. Аммо айтиб қўяй, яхши актриса эмасман деб аввалдан огоҳлантирдим. Шу сабаб бир кун келиб мени кинода кўрганингизда, «шу ролни ўйнамагани яхши эди», демайсиз (кулади)\n— Айтишларича феъл- атворингиз бироз оғир экан...\n— Мен бировлар билан ўзим ҳақимда гаплашмайман. Балки атрофимдагиларнинг ўзи оғир феълли бўлишгани учун менга шундай таъриф беришгандир…\n— Ҳаётий принципларингиз ҳақида гапириб берсангиз.\n— Бу ҳақида гапирсам, суҳбатимиз анча вақтга чўзилиб кетиши аниқ. Чунки бу узоқ гапириладиган мавзу. Майли, шундай бўлса-да, принципларимни қисқароқ тушунтириб беришга ҳаракат қиламан. Ҳаётда майда-чуйда, эътибор талаб қилмайдиган нарсаларга аҳамият бермасликка ҳаракат қиламан. Улар ҳаётни қийинлаштиради. Инсон доим севимли касби ёки машғулотлари билан банд бўлиб, ўзини бахтли ҳис этиб, яшаши керак деб ҳисоблайман.\n— Ўзингизни тушунмайдиган пайтларингиз ҳам бўладими?\n— Албатта! Айниқса Хитой тилида гаплашсам ўзимни-ўзим сира тушунмайман (кулади).\n— Яқинда яна бир бор оналик бахтига эришдингиз. Қизингиз Имон Анвардан кейин ҳаётингизда қандай ўзгаришлар бўлди?\n— Фарзандли бўлиш бахти ва қувончини оддий сўзлар билан таърифлаш, изоҳлаб бериш мушкул. Қизим туғилгач, бахтимиз икки карра ошди дея оламан. Бундай бахт ҳаммага насиб этсин деб тилаб қоламан.\n— Имон Анвар дадангизнинг хотирасига қўйилган исмлиги ростми?\n— Бу исм отамнинг биз фарзандларга берган меҳри, ҳаётда доим яхши ота бўлишга интилишидан хотира.\n— Ўзга давлат сафарларда бўлганингизда, Ватан соғинчини қандай енгасиз?\n— Ватан менинг қалбимда! Соғинганимда эса қалбимга қулоқ тутаман ва у албатта мени эшитади.\n— Ашадий мухлисларингиз хориждаги концерт дастурларингизни интернет тармоқлари орқали кузатиб боришади. Аммо ҳаммани қизиқтирган савол бор, яъни Севара Назархон қачон Ўзбекистонда яккахон концерт дастурини тақдим этади?\n— Ташкилий ишларни ҳал қилсак, тез орада яккахон концертбериш ниятидамиз.\nБОРИС ҒОФУРОВ ОТАСИ БИЛАН АЛОҚАСИ УЗИЛГАНИ ВА 40 ЁШДА ОИЛА ҚУРГАНИ ҲАҚИДА(ЭКСКЛЮЗИВ)\nҚўйлиқ бозори яқинида кучли ёнғин содир бўлди\nМажбурий меҳнатга йўл қўйган мактаб директори жаримага тортилди


Қабристондаги қотиллик фош этилди » Новости Узбекистана сегодня: nuz.uz\nНовости Узбекистана → ҲОДИСА → Қабристондаги қотиллик фош этилди\n24-10-2019 10:03 0 585 Рейтинг0 Чоп этиш\nҚорақалпоғистонда йигит севгилисини пичоқлаб ўлдирганлиги ҳақида турли миш-миш гаплар тарқаган эди. Ушбу ҳодиса юзасидан суд иши охирига етиб, сирли қотиллик ҳақида расмий маълумот берилди деб ёзади УзА\nҚорақалпоғистон Республикаси прокуратурасининг “Истиқлол ва қонун” газетасида хабар берилишича, фуқаро Абдулла Тенелбаев Тошкент шаҳрида қурилиш ишларида юриб, ўзининг гаплашиб юрган қизи С. Қуралбаеванинг бошқа йигитга турмушга чиққанлиги тўғрисидаги хабарни эшитди. Дарров у қизга қўнғироқ қилиб, воқеага ойдинлик киритди. У Тошкентдан Нукус шаҳрига С.Қуралбаева ўқиётган олийгоҳга боради. Сўнг ҳар иккиси аввал берилган ваъдасини, яъни “агар турмуш қурмаса, ўз жонига қасд қилиш”га келишди. Эртаси куни бу ишни амалга оширишга келишган жуфтликлар қабристонга келди. А. Тенелбаев бозордан ўзига пичоқ сотиб олди. Белгиланган жойга келгач, Абдулла С.Қуралбаеванинг турмуш ўртоғига телефонда “сен қилган хатони тузатмоқчиман, у сенга ҳам, менга ҳам йўқ. Биз бир биримизни ўлдирмоқчимиз”, деб эслатди. Дастлаб А. Тенелбаев қизнинг чап кўкрак қисмига икки марта, бўйин ва қорнига уч марта пичоқ урди. Унинг жони узилаётганини кўриб, у ўзини ҳам пичоқлади. Аммо воқеа жойига келган тез тиббий ёрдам туфайли А. Тенелбаевнинг ҳаёти сақлаб қолинди.\nУшбу ҳолат бўйича олиб борилган суд ишида Абдулла Тенелбаевга Жиноят Кодексининг 97-моддаси 1-қисми билан 12 йил озодликдан маҳрум қилиш жазоси тайинланди.


Лазизбек Муллажонов профессионал боксда иккинчи жангини ўтказади. Рақиб ҳам маълум бўлди\n29 май, 2021, 08:27\nМуллажонов дебютни омадли ўтказган эди.\nПрофессионал бокснинг супероғир вазн тоифасида фаолият олиб бораётган ёш ва умидли боксчимиз Лазизбек Муллажонов (1-0, 1КО) ушбу йўналишдаги юришини давом эттиради. Муллажонов 4 июнь куни Россиянинг Санкт-Петербург шаҳрида бўлиб ўтадиган бокс оқшомида рингга кўтарилади. Мазкур беллашувда Муллажоновга эстониялик Антон Шомкин (14-14, 12КО) рақиблик қилади.\n22 ёшли Муллажонов ҳаваскор боксда ёшлар ўртасида Осиё чемпионлигини қўлга киритган. Шунингдек, у катталар ўртасида Ўзбекистон чемпиони ва кўплаб нуфузли халқаро турнирлар ғолиби саналади. У 29 январь куни ўтказган профессионал боксдаги дебют жангида Александр Стефановни 2-раундда техник нокаут эвазига мағлуб этган эди.


Шу йилнинг июль ойида Чуст туманидаги 9-мактаб ўқитувчилари томонидан Kun.uz сайтига таътил пайти ўқитувчиларни мажбурий меҳнатга жалб этилаётгани ҳақидаги мурожаат келиб тушган ва арзномани бориб ўрганганимизда, ҳақиқатан ҳам ўқитувчилар таътил вақтида мактабдаги қурилиш ишларига жалб қилингани аниқланган эди.\nМактабдаги мажбурий меҳнат воқеаси эълон қилинган мақолалар жамоатчилик томонидан кенг муҳокама қилинганди.\nЧустдаги мактаб муаллималари қурилиш ишларида жавлон уришмоқда. «Ўз хоҳиши» билан...\nШундан сўнг бу ҳолатни Халқ таълими вазирлиги ҳамда Ўзбекистон Республикаси Бандлик ва меҳнат муносабатлари вазирлигининг Давлат меҳнат инспекцияси ўз назоратига олди. Текширишлар давомида мажбурий меҳнат ҳолатлари аниқланди.\nВоқеа юзасидан тегишли чоралар кўрилиб, вилоят халқ таълими бошқармаси мактаб директори Равшаной Исмоилова ўзи ишдан бўшаш ҳақида ариза ёзгани, ўқитувчиларга фойдаланилмаган барча йиллик асосий ва қўшимча таътиллари учун пулли компенсация тўланиши ҳақида маълумот берди.\nБироқ орадан тўрт ой ўтгач, 9-мактаб жамоаси сайт таҳририятига яна мурожаат қилди. Ўқитувчилар туман ХТБ бошлиғи номига 60 нафар ўқитувчи имзо чеккан ариза нусхасини юборишган. Унда судда оқланиб 31 октябрь куни лавозимига қайтган Равшаной Исмоилова яна директор этиб тайинланишидан норозилик билдирилган.\nМурожаатда кўрсатилган масалалар юзасидан журналистик суриштирув ўтказдик.\nБундан тўрт ой олдин «Чуст туманидаги 9-умумтаълим мактабида «мажбурий меҳнат ҳолати бўлмаган», дея турли нашрларга интервью берган мутасаддилар энди ёзги таътил вақтида ўқитувчилар чиндан ҳам мактабда ишлатилганини тасдиқлашди.\nЧуст туман халқ таълими бўлимида\nМактабдаги ҳолатга ойдинлик киритиш учун Чуст туман халқ таълими бўлимига бордик. Бўлим мудири Шавкатбек Юлдашев бу масалада ташкилот ҳуқуқшуноси изоҳ беришини айтди.\nҲуқуқшунос мактаб директори ишга қайтганидан сўнг халқ таълими бўлимига ўқитувчилардан норози кайфиятдаги кўплаб мурожаатлар тушаётганини билдирди.\n«Мазкур мактаб ўқитувчиларининг аризасига жавобимиз аниқ. Айни пайтда Равшаной Исмоилованинг қўлида лавозимга тикланиш ҳақидаги Наманган туманлараро судининг қарори бор. Бу суд ҳукмини бажармаслик ёки қаршилик кўрсатишга Ўзбекистон Республикаси ЖКнинг 232-моддасида кўрсатиб ўтилган жазолар қўлланади», дейди ҳуқуқшунос Санжарбек Қурбонов.\nМактабда бизни қизиқ воқеалар кутиб турган экан\nМуассасада ғалати муҳит ҳукмрон. 80 нафар ўқитувчиларнинг бир қисми директорнинг қайтганидан норози, яна бир қисми эса хурсанд. Улар билан суҳбатлашдик.\n«Директормиз ўқитувчиларни мажбурий меҳнатга жалб қилгани учун жарима тўлаб, судда оқланиб, лавозимига тикланди. Уни мактабга олиб келиб ишга қўйишаётганида ҳеч ким мажлисдан чиқиб кетмади. Ўқитувчиларнинг иши раҳбар тайинлаш эмас, дарс ўтиш. «Ёзди-ёзди» қилишнинг кераги йўқ.\nМажбурий меҳнат масаласига келсак, ўқитувчиларни Равшаной Исмоилова мажбур қилмаган. У туман ХТБ бўлими раҳбарининг буйруғини бажарган. Биз ҳам ишлаганмиз. Устимизда халқ таълими мудирининг ўзи туриб ишлатган. Туман ҳокими келиб ҳаммани йиғиб ҳашарга чақирган. Бошқа мактаблардан ҳам келиб ишлашган. Ўша пайт келганингизда халқ таълими мудири Ш.Юлдашев мажбурий меҳнат бўлаётганини яширган эди. Кейин эса, мажбурий меҳнатда айблаб директорни ишдан олишди», дейди ўқитувчи Муҳаббат Калонова.\nШу пайтда мактабга мухбирлар келганини билган чоғи, Равшаной Исмоилованинг адвокати Ойбек Холиқов келиб суҳбатга қўшилди.\n«Мен адвокатман. Шу иш билан тўлиқ танишиб, ўрганиб иш олиб бордим. Директор Равшаной Исмоилова мажбурий меҳнат бўйича жарима тўлаган. Қанча жарима тўлагани ҳақида менда маълумот йўқ. Бироқ, аслида ўқитувчиларни мажбурий меҳнатга директор эмас, туман ХТБ мудири ва бошқа мутасаддилар жалб қилган. Бу ҳақда менда барча далиллар бор. Шу ерда қурилиш штаби ташкил этилган. Ҳудудга ўрнатилган баннерда тумандаги 70та мактабга бўлинган ишлар акс этган. Демонтаж ишларига ҳамма мактаб ўқитувчилари жалб қилинган.\nҲатто, ХТБ раҳбарлари ўқитувчилар ишлаётганини том тепасидан туриб видеотасвирга олган. Мутасаддилардан Р.Исмоилованинг қайси айбига асосан ишдан бўшатилганини суриштирсам, «Директор ўқитувчиларни мажбурий меҳнатга жалб қилгани учун эмас, ўз аризасига мувофиқ бўшатилди», дейишди. «Унда нега бўшатдиларинг?» деган саволни ҳам бердик. Улар, «Мактабдаги муҳит тақозо этди», дейишди. Лекин, мактабдаги муҳит ёмонлигини аниқ исботлай олишмади. «Директор устидан ариза тушганми?», деган саволимга эса, «Тушунтириш хатлари бор», деган жавобни беришди. Кейин суд жараёнида «тушунтириш хатлари» ҳам йўқ бўлиб кетди. Наманган туманлараро судининг ҳал қилув қарорига асосан Р.Исмоилова иш тикланди», дейди адвокат.\nМактабнинг бошқа ўқитувчилари нима дейди?\nМактаб ўқитувчилари билан гаплашиб улардан бутунлай бошқача фикрларни эшитдик. Ўқитувчилар мактабдаги муҳит мажбурий меҳнат масаласи кўтарилмасдан олдинроқ бузилганини таъкидлашди.\n«Ўқитувчилар мактабда ишлаб жуда қийналиб кетдик. Ўша, Kun.uz сайтига мурожаат қилишимизнинг сабаби ҳам ночор ҳолда қолганимиздан бўлган.\nДиректорга «Аҳволим ёмон, опа. Меҳнатга ярамайман», дедим. Равшаной опа эса «Келмасанг, сентябрдан сенга дарс бермайман. Бўлмаса, ўрнингга пул бериб одам қўй», деди. Ишга келмадим. Ҳамма тинмай меҳнат қилаётган эди. Қийналиб кетдик. Сўнг сизларга мурожаат қилдик.\nСизлар келиб кетганинглардан сўнг, «Севимли ТВ» мухбири келиб, «Kun.uz’даги мақола ёлғон», деб кўрсатув қилди. Ўша куни туман ХТБга мудир Шавкат Юлдашевнинг олдига борганмиз. Унга «Нега ёлғон маълумот бердинглар?», деб айтдик. Кейин вилоят ХТБдан юрист келиб, биздан тушунтириш хатларини олди. «Мактабда мажбурий меҳнат бўлганми?», «Устама-мукофот пулларини ҳаққоний тўлашадими?», «Мактабда пул йиғиладими?», деган саволларга жавоб ёздик. Биз бу директор билан бирга ишлашни истамаслигимиз, устама-мукофот пуллари фақат директор хоҳишига қараб берилишини айтиб берганмиз. Шу директор келганидан бери 20 нафарга яқин ўқитувчи ишдан бўшаб кетган. «Облоно»гача боришган, «директорнинг кучли одамлари борлиги учун ҳеч нарса қилиб бўлмади», деб индамай қолишди. Энг қизиғи, тумандаги 3 ва 6-мактабларда ҳам қурилиш ишлари бўлган. Лекин, уларда ўқитувчилар меҳнатга жалб қилинмади. Биз эса қум ва ғишт ташидик. Бизнинг мактабга ҳам бошқа мактабдан ҳеч ким келиб ишламаган. Уч ой Юсупов директорлик қилди. Роса яхши ишладик. Директор мактабга қайтгач 60 нафар ўқитувчи «Бирга ишламаймиз», деб ариза ёзиб қўл қўйди. Мен энди қўрқяпман. Менга «ташлашяпти». Ахир, ҳеч ким уларни мажбурлаб имзо чектирмади-ку?», дейди ўқитувчи Нигора Фазлиддинова.\nМактабнинг маънавий-маърифий ишлар бўйича ўринбосари Муқаддас Давронова ҳам ўз фикрларини айтди.\n«Апрель ойидан барча эркак ўқитувчиларимиз мактабдаги қурилиш ишларига жалб қилинган. Биз коллежга кўчганмиз. Дарслар ўтилмади. Лекин, бу ҳақда ҳеч ким директорга буйруқ бермаган эди. Бу ҳақда туман ХТБ бошлиғига ҳам айтганман. Май ойидан қолган ўқитувчиларни ҳам жалб қилишди. 31 октябрь куни Р.Исмоиловани яна қайтаришди. Мажлисдан деярли барча ўқитувчилар норози бўлиб чиқиб кетган. ХТБ мудири ўринбосари Даврон Ўроловга суд қарорини ҳурмат қилишимиз, лекин жамоа бу директор билан ишлашни хоҳламаслигини айтдик. Ўқитувчилар тинимсиз унинг тазйиқлари остида ишлашдан тўйган. Устама-мукофот пулларини ҳеч комиссия аъзолари бир бўлиб тайинлаганини ҳам кўрмадик», дейди ўринбосар.\nОна тили ва адабиёт ўқитувчиси Муслимахон Болтаева ҳам айнан мана шу гапларни таъкидлади.\nДиректор билан суҳбат\nНаманган туманлараро судининг ҳал қилув қарорига асосан лавозимига қайтган Равшаной Исмоилова видеокамера қаршисида очиқ суҳбат қилишни истамади.\n«Биз ҳуқуқий давлатда яшаяпмиз. Суд қарори билан ишимга қайтдим. Энг асосийси, жамоага, мактабга меҳрим тушган. Муассасада 10 йил давомида ишлаб, ҳеч кимдан ёмонлик кўрмадим. Жамоамни, ишимни яхши кўрганим учун яна шу жойга қайтдим. Бошқа мактабларга ўтишни таклиф қилишганди, унамадим. Мактабга ишга келганимдан бери унинг ривожланишига шу жамоа билан бирга ҳисса қўшдик. Мажбурий меҳнат сабаб муҳит бузилди. Шу пайтгача ҳеч ким билан сен-менга бормаганман. Мажбурий меҳнат бўйича жазо олиб, жаримани тўладим. Сизлар ёзда келганингизда, мажбурий меҳнат бўлаётганини айта олмаганман. Ҳозир мактабда ишлар изига тушяпти. Мутасаддилар келиб мени қайта тайинлашганида залдан 60 нафар ўқитувчи чиқиб кетгани ҳақидаги гап ёлғон. Тўрт-беш ўқитувчи шунақа ёлғонларни айтяпти. Улардан ҳам хафа эмасман. Сизга «ота-оналар кузатув кенгаши раиси» сифатида таништирилган аёл ҳам аслида раис эмас.\nҲақиқатда мактабда ўқитувчиларни мажбурий меҳнатга жалб қилганмиз. Мактаб реконструкциясида барча «демонтаж» ишларини муаллимлар қилди. Лекин мен мажбурламаганман. Раҳбарларнинг айтганини қилдим. Туман ХТБдан Илғорбек деган йигитни куратор қилиб қўйишди. Шу йигит бизни қурилиш ишларида бошқарган. Менга ҳам босим ўтказган. Вазият қурбони бўлдим», дейди Равшаной Исмоилова.\nРавшаной Исмаилова суд мажлисида Чуст туман ҳокимлиги ва туман ХТБ раҳбарлари томонидан содир этилган қонунбузарликлар бўйича Kun.uz сайтида мақола чиққанидан сўнг шов-шувларни тинчлантириш учун мутасаддилар уни айбдор қилишганини айтган.\nБиз директор ва жамоага эмас, ўқувчиларга ачиндик\nАйни пайтда 9-умумтаълим мактабидаги муҳит жуда-жуда ачинарли. «Гуруҳбозлик» авж нуқтасига чиққан. Ўқитувчилар директорнинг бир қатор айбларини санайди. Директорнинг тарафдорлари эса тескариси.\nФарзанди шу мактабда таълим олувчи, ўзини «Кузатув кенгаши раиси» деб таништирган Барнохон Ғоипова айнан шу масалани таъкидлади.\n«Мен ХТБ мудирига ҳам телефон қилиб, «Бу ерда ўқувчилар билим олади. Мактабдаги жанжалларни тўхтатинг. Ўқитувчилар гуруҳларга бўлинган. Ота-оналар ҳам. Энди ўқувчилар ҳам низоларига аралаштиришяпти», дедим. Буларни муросага келтириб бўлмаяпти. Жанжал кетидан жанжал. Охири кўринмаяпти. Менга ҳам таҳдид қилишди.\nЎртада болалар азият чекяпти. ХТБдан одам келиб ўрганиб, муҳитни тўғриламайдими? Ахир бу жой таълим даргоҳи. Ўқитувчилар дарсини ўтсин. Ота-она сифатидаги талабим: ўз ишини эплай олмаётганларни бўшатишсин. Жамоада парокандалик. Болалар увол бўляпти», дейди у.\n30 йиллик тажрибага эга, бошланғич синф ўқитувчиси Оминажон Аҳмадалиева эса дилидаги гапни айтди: «Шу пайтгача бунақа ҳолатни кўрмагандим. Уч ой Юсупов раҳбарлик қилди. Бирга яхши ишладик. Ўқитувчилар ўз ишини билиб қилади. Раҳбарнинг кераги ҳам йўқ. Жамоада муҳитни албатта янгилаш керак!»\nВилоят халқ таълими бошқармаси, Чуст туман ҳокимлиги, туман ХТБ мактабга келиб, муҳитни, вазиятни ўрганиши ва бир фикрга келиши лозим. Мактаб жамоаси, ота-оналар бир-бири билан тортишиб юраверса таълим-тарбия ишлари нима бўлади?\nМактабда ким раҳбар бўлиши, муҳит ўз йўлига. Муаллим ва муаллималар аввало муассасага ҳар кун келадиган минг нафардан зиёд болаларни ўқитишни, таълим-тарбия беришни ўйлаши керак.\nЛицейларга ўқитувчиларни ишга қабул қилиш тартиби ўзгаради


Акмал Саидов: Прописка бу – камситиш ёки дискриминациядир — Sof.uz\nЖАҲОН 1,274,938 265,883 69,498\n25.01 13:45 1780 Жамият\nБугун, 25 январ куни Халқаро пресс-клубнинг Ўзбекистон Республикаси Президентнинг Олий Мажлисга йўллаган Мурожаатномасига бағишланган навбатдаги сессияси бўлиб ўтмоқда.\nУнда Сенат раисининг биринчи ўринбосари — Содиқ Сафоев, Қонунчилик палатаси Спикерининг биринчи ўринбосари — Акмал Саидов, Молия вазири — Жамшид Қўчқоров, Ташқи ишлар вазири — Абдулазиз Комилов, Адлия вазири — Руслан Давлетовлар иштирок этишмоқда.\nПрописка тушунчаси ҳеч қаерда йўқ. Бизда ҳам йўқ бўлиши керак. Европада нега ривожланиш даражаси йуқори, чунки аҳоли у ерда мобил. Масалан, фуқаро бир ҳудуддан нарсаларини машинага ортади ва кўчиб кетади. Бизда-чи, бир неча йиллардан бери бир шаҳардан, ёки қишлоқдан силжимасдан яшаб келаётган ватандошлар бор," - деди Молия вазири.\nАкмал Саидов инсон ҳуқуқлари Тошкент пропискаси\n5.04 10:14 14870\n4.04 00:22 10605\nКеча, 23:55 6127\n3.04 16:04 6105\n4.04 09:21 5305\n4.04 18:53 805 Ўзбекистон


Самарқандда сержантлар форуми ўтказилмоқда - zarnews.uz\nСамарқандда сержантлар форуми ўтказилмоқда\nСамарқандда Ўзбекистон Республикаси Миллий гвардияси ташаббуси билан сержантлар форуми ташкил этилди. Унда Миллий гвардия, давлат хавфсизлик хизмати, ички ишлар, фавқулодда вазиятлар ҳамда давлат божхона тизимида хизмат қилаётган сержантлар ва жамоатчилик вакиллари иштирок этмоқда.\nФорумнинг очилиш маросимида мамлакатимизнинг турли ҳудудларида хизмат қилаётган сержантлар ўртасида ўзаро тажриба алмашиш, уларнинг жамоатчилик вакиллари билан ҳамкорлигини мустаҳкамлаш муҳим эканлиги таъкидланди.\nФорум доирасида турли кўргазмалар, дала-ўқув машғулотлари, кўрик-танловлар, маданий дастурлар, тарихий обидаларга саёҳатлар уюштирилиши режалаштирилган.\nФорум 23 ноябрга қадар давом этади.\nТеглар: ҳарбийлар сержантлар\nҲарбийларнинг кўргазмалари чиқишлари оқдарёлик ёшларга манзур бўлди


Энг оммабоп электромобиллар рейтинги: Tesla’га немислар етай деб қолишди! - Terabayt.Uz\nЭнг оммабоп электромобиллар рейтинги: Tesla’га немислар етай деб қолишди!\nEV Sales ресурси электрик қисмли янги автомобиллар (ҳам электромобиллар, ҳам гибрид машиналар) рўйхатга олинишининг статистикасини юритади. Куни кеча у мазкур бозорнинг октябрь ойидаги ҳолати бўйича маълумотларни эълон қилди.\nЎҚИНГ: Ўзбекистонда Bentley электромобиллари ишлаб чиқарилиши мумкин\nБиринчи ўринни, табиийки, энг машҳур электромобилсоз – Tesla компаниясининг Model 3 электрокари забт этган – ундан 22755 дона сотишган. Иккинчи поғонадан 20631 та сотилиш билан хитойликларнинг Wuling HongGuang Mini EV русумли ихчам машинаси жой олган. Кучли учликни Илон Маск компаниясининг яна бир вакили – Model Y кроссвери (10 602 дона сотилган) якунлаб бермоқда.\nЛекин яна бир нуфузли машинасоз – Volkswagen ҳам бу йўналишда тез ўсиб келаётир. Унинг яқинда Европа бозорига чиққан Volkswagen ID.3 хэтчбеги 10 584 дона сотилиб, рейтингда тўртинчи ўринни банд қилган. Кучли бешликка яна Renault француз компаниясининг Renault Zoe модели ҳам кирган.\nЎҚИНГ: Volkswagen ID.3 электромобили битта қувват билан 531 км йўл босди\nЭлектромобиллар рейтингидан ташқари, EV Sales шундай машиналар ишлаб чиқараётган компанияларнинг ҳам рейтингини чиқарган. Унда ҳам ўша Tesla етакчи – октябрда у салкам 36 000 дона электрокар сотишга эришган. Volkswagen ҳам ўзининг e-Golf, Passat PHEV, Audi e-Tron ҳамда ID.3 моделлари билан унинг ортидан жадал келмоқда.\nДарвоқе, шу йилнинг тўққиз ойида Ўзбекистон қаерлардан ва нечта электромобил сотиб олгани ҳақидаги мақоламизни ўқиганмидингиз? GM илк бор катта шаҳар кўчаларида ҳайдовчисиз электромобилларни синовдан ўтказганидан хабарингиз бормиди?\nЎҚИНГ: Ўзбекистонда атиги 12 минг сўмлик ток билан 300 км юрадиган электромобил синалмоқда (+видео)\n#Tesla #Tesla Model 3 #электрокар #электромобил #янги технологиялар #электрокроссовер #Volkswagen #Volkswagen ID.3